Zuzendaritza eta gidoia: Virginia Imaz\nAktoreak: Oihulari Klown: Karmele Muñoz, Anduriña Zurutuza, Txefo Rodríguez, Amaia Arriaran.\nData eta tokia: Golem zine aretoak Lizarra (Nafarroa), ekainaren 17an\nLan honek sexuen arteko berdintasunez gaindi joaten da eta munduaren gaia globalki planteatzen du. Zuzendariak gogoratzen duen moduan: munduak itogin gehiegi ditu. Oihularik bi gizonezko eta bi emakumezko superheroiren laguntza bilatu du, oholtza gainean ituteak konpontzen saiatzeko. Heroiek mundua auskultatu eta gero diagnostikoa egingo diote honako ondoriora iritsiz: “geopolitikoki hitz egiten, mundua airean dago”. Hori horrela izaki, euren estrategiak, clown ikuspuntutik abian jarriko dituzte. “ekintza errealetan bermaturikoak dira, mundu mailan garatzen ari direnak. Xalotasun eta utopia ukitu bat dago baina balitekeelako ustea ere”\nIzenburua: Carrera de obstáculos\nAntzezleak: Amaia Lizarralde, Diana Peñalver eta Teresa Calo\nAntzezpen lekua eta data: Galileo Antzokia (Madrid), maiatzak 18-22\nTeresa Calok idatzitako hiru pieza solte dira. Hirurek dituzte krisian dauden hiru emakume. Baina krisiak ez du amodioak eragin, egoera ekonomikoak, konpetentzia laboralak edo eguneroko bizitzak baino. Hirurak daude umorez beterik, garai latzak gainditzeko errezetarik onena, egilearen ustetan. “Mujeres en crisis” izenekoak antzerki laburreko Luis Barahona de Soto saria jaso zuen pasa den urtean. Bertan topo egiten dute sukalde robot saltzaileak eta balizko erosleak. Bigarrenak “Terapia” izena du eta psikologoari bisita egin ondoren bi lagunen elkarrizketaren berri ematen du. “Carrera de obstáculos” deritzonean enpresako zuzendaritzari proiektu bat aurkeztu behar dion emakume exekutibo batek bizi duen une frenetikoa biziko du ikusleak.\nAntzezpen lekua eta data: Teatro Principal antzokia (Vitoria-Gasteiz), maiatzak 21, 20:30etan\nWilliam Shakespearen poema dramatiko hau, Miguel del Arcok zuzendutako bakarrizketa da. Testua Erromaren jatorriaren legendan oinarrituta dago eta bertan agertzen dira boterea lortzeko borrokak eta garai hartako emakumearen zeregina. Aktoresak bost pertsonaiak egiten ditu: narratzailea, Lucrecia, senarra, bortxatzailea eta Lucio.\n“La mujer en escena” zikloa\nEmakume Txokoak antolatua, maiatzaren 25a eta ekainaren 1a bitartean, Arrasaten ospatuko da “La mujer en escena” (Emakumea eszenatokian) zikloa. Antzezpen profesionalak izango dira Edurne Agirrezabala eta Josune Monton aktoreen eskutik , eta azkenik, “Mujeres ante la cámara” (emakumeak kameraren aurrean) ikastaroko ikasleen antzezpena egongo da. Azken hau zehaztu gabe dago.\nMaiatzaren 25ean , Edurne Arrizabalagak “Ogiyik karri etzun semia” izeneko lana antzeztuko du Kulturaten, arratsaldeko zazpietan.\nEkainaren 1ean, Josune Montonek “King Kong neska” antzeztuko du, leku eta ordu berean.\nTitulua : Urtebetetzea\nAntzerti taldea: Juegos de Damas\nAntzezpen tokia eta data: Lonbo Kultur Etxea (Arrigorriaga), apirilaren 15ean.\nAutoeskola bateko irakasleak diren bi ahizpek afari bat antolatzen dute. Gezurretan aritzen dira horretarako eta beraietako baten urtemuga dela diote. Helburu bat dute: Felisa eta Diana bikotea gonbidatu nahi dute enpresako jabeak Felisa eta Sofia ezagut ditzaten. Azken bi horiek konbentzitu nahi dituzte banketxean kreditu bat eskatzeko. Horrela egingo balute enpresako arazo ekonomikoak gaindituko lituzkete. Soluziobidea, berriz, beste bide batetik etorriko da: Nazariak, Elvira eta Marujaren amak, lankidetza bitxia proposatuko die.\nTitulua: Las presidentas/ Emakumezko presidenteak\nAntzerki taldea: Nexoteatro\nTokia eta data: Lonbo Kultur Etxea (Arrigorriaga), apirilaren 8an, 20:00etan.\nAntzerki lan honetan giro kezkagarria nagusitzen da, drama handia, ironia eta umoreaz nahasten direla. Hiru emakume erretirodunak eta pentsio diru urrikoak hiru industrial bateko inguruetako etxe batean elkarrekin bizi dira behartasun larrian. Arazoak elkarri kontatu beharrean, errealitateari aurre egin barik, gotorleku bihurtzen dute haien etxea. Disimuluz, gezurrez eta ilusiozko harresia altxatzen dute. Aktoreak: Maribel Salas, Sol Maguna eta Gemma Martínez.\nIzenburua: Blue Bird\nAntzerki taldea: Anita Maravillas\nAntzezpen tokia eta data: Amorebieta-Etxanoko Zornotza Aretoa, martxoak 19\nMiren Larrea, Valentina Raposo eta Mireia Noguerasek osatzen dute Anita Maravillas konpainia. Giza tamainako txotxongiloak erabiltzen dituzte gerra denborako amodio eta itxaropeneko istorioa kontatzeko. Audrey eta Duncan protagonistek zoriona une zailenetan konkistatu behar dela frogatzen dute.\nIzenburua: In-posible realidad\nAntzerki taldea: Carmen San Esteban\nAntzezpen tokia eta datak: Gasteizko Artium Museoa, martxoaren 25etik 27ra eta apirilaren 1etik 3ra.\nProtagonista bakar batek, eszenografiarik gabe, zenbait emakume bizitzara ekarriko ditu kabaretetik espresionismora eta errealismo magikoraino igaroz. Emanaldi bakoitza 40 pertsonentzat murriztuta dago eta ikuskizuna ez dago inoiz itxita, inprobisazioa proposamenaren barruan baitago.\nKoreografia eta dantzaria: Héla Fattoumi\nEmanaldiaren tokia eta data: Donostiako dFeria, Arte Eszenikoen Feria. Victoria Eugenia Antzokia, martxoak 17.\nHéla Fattoumi egileak berak gauzatzen duen koreografia hau emakumearen gorputzean ipinitako edozein belo edo estalki erabiltzeari buruzko gogoeta da, bereziki emakumea bera bistatik kentzeko edo besteengandik isolatzeko jartzen den estalkiari buruzko gogoeta. Hélak bere burua emakume arabiartzat du. Bi kulturen artean hezia, librea da eta emakumeen askatasunaren ideietatik oso gertu sentitzen da.\nIzenburua: “No me hagas daño”\nAntzerki konpainia: Tanttaka\nAntzezpen tokiak eta datak: Donostiako dFeria, Arte Eszenikoen Feria. Antzoki Zaharra, martxoak 16. Arrigorriagako Lonbo Aretoa, martxoak 18. Elorrioko Arriola Antzokia , martxoak 25.


Oinarrizko Osasun Laguntzako zenbait sozietatek osasun-zentroen "pixkanakako narriadura" salatu dute | Consumer\nOinarrizko Osasun Laguntzako zenbait sozietatek osasun-zentroen "pixkanakako narriadura" salatu dute\nUste dute "ezinbestekoa" dela urtean 1.000 milioi euro inbertitzea hurrengo bosturtekoan, laguntzaren kalitatea bermatzeko.\nDuela urte batzuetatik hona, Espainiako osasun-zentroek “pixkanakako narriadura” dute. Hala salatu dute Medikuntza Orokorreko Espainiako Elkarteak (EMG), Landa eta Orotariko Medikuntzakoak (SEMERGEN) eta Familia eta Komunitate Medikuntzakoak (SEMFYC). Datozen asteetan elkartuko dira, administrazio zentralen eta autonomikoen aurrean Oinarrizko Arreta defendatzeko jarrera bateratua lortzeko.\nSozietate horiek diote eskaeren dekalogo adostu bat egin behar dela osasunaren atal horrek jasaten duen “aurrekontu-ahanzturaren” egoera zuzentzeko. Egoera hori 2003. urteko osasun-partidetan islatzen da: 20.745 milioi euro ospitaleetarako eta 5.454 milioi euro Lehen Hezkuntzarako.\nHaren iritziz, laguntzaren kalitatea, osasun-zuzentasuna, konpontzeko gaitasuna eta herritarren artean gogobetetze-maila handia bermatzeko, ezinbestekoa da 1.000 milioi euro inbertitzea urtean hurrengo bosturtekoan.\nEra berean, bi urtean osasun-zentro guztiek gehienez ere 1.500 paziente izan behar dituzte familiako mediku bakoitzeko, eta bostetan gehienez 1.250, gaixo bakoitzeko hamar minutuko batez bestekoa lortzeko.\nEra berean, elkarte horien asmoa da 2006an historia partekatuko informatizazioa lortzea osasun-zentro guztietan, eta 2007an, %90ek kontsulta telefonikoa eta posta elektronikoa izatea.\nBeste helburu batzuk dira proba diagnostikoak eta zuzentasuna bermatzea herritar guztientzat, kalitate-konpromisoarekin; laborategiko proben %90 48 ordutan egitea; %90 erradiografiak lau egunetan; %90 ekografiak, bostetan, eta %90 TACak (ordenagailu bidezko tomografia axiala), hamarretan.\nnarriadura Sanitarioak zentroak


Eibarko Udalak hitzarmen berri bat sinatu du Merkataritza Federazioarekin 'Singular Dendak' programarako - etakitto.eus\nEibarko Udalak hitzarmen berri bat sinatu du Merkataritza Federazioarekin ‘Singular Dendak’ programarako\nEibarko Udalak eta Gipuzkoako Merkataritza Federazioak lankidetza-hitzarmen berri bat sinatu dute, 2022. urtean ‘Singular Dendak’ programaren edizio berri bat egiteko. Helburua da Eibarko establezimenduetan kalitate-zigilua ezartzea, Gipuzkoako merkataritza profesionalizatu, bereizi eta posizionamendua bultzatzeko. Udalak aurten ekimen honetarako bideratuko duen zenbatekoa 2.500 eurokoa da. Urtetik urtera gehiago dira ekimen honetara batzen diren merkataritza-establezimenduak, SD (Singular Dendak) bereizgarria eskuratuta; gaur egun hogei saltokitik gora dira bereizgarria dutenak.\n‘Singular Dendak’ proiektua lankidetzan garatzen da eta bai Merkataritza Federazioaren arduradunek bai egindako jarduerak garatzeko hautatutako lankidetza-entitateek eta profesionalek parte hartzen dute. Eibarren Udalaren eta Gipuzkoako Foru Aldundiaren laguntza eta finantzazioari esker egiten da programa.\nEkimena, Merkataritza Federazioak bultzatua, duela urte batzuk hasi zen garatzen Eibarren, eta haren xedea da bai saltoki berriak bai ‘Singular Dendak’ aitortza lortu duten komertzioak finkatu eta posizionatzea, babesa emanez eta balioan jarriz.\nJon Iraola alkatearen hitzetan: “Eibarko merkataritzak aukera eta kalitate handiko produktuak eta zerbitzuak eskaintzen dizkie herritarrei, eta horrek erakargarri bihurtzen du Eibar. Horregatik, era honetako ekimenek, herriko merkataritzaren izaera berezia balioan jartzen dutenak, merkataritza txikia babesteaz gain, lagundu egiten dute gure ehun komertziala gehiago baloratzen eta gure eskaintza erakargarriago egiten. Eta hori garrantzitsua da une honetan, non osasun-krisiak ekonomia ere astindu duen. Hori dela-eta, dei egiten diet oraindik bereizgarria ez duten Eibarko saltokiei proiektura batzera, guztiek dute-eta zer eskaini”.\n#merkataritzaEibarko UdalaSingular dendak\n« 26 positibo gehiago atzeman dituzte Eibarren eta intzidentzia-tasa 268,43koa da “Identidades (re)movidas” kafe tertulia egingo da gaur arratsaldean Unzaga Plaza hotelean »


Saladilloko Itxaropen Euskal Etxeak bere hamargarren urteurreneko ospakizunak hasiko ditu bihar — Euskal Kultura\nHemen zaude: Hasiera → Albisteak → Saladilloko Itxaropen Euskal Etxeak bere hamargarren urteurreneko ospakizunak hasiko ditu bihar\nSaladilloko Itxaropen Euskal Etxeak bere hamargarren urteurreneko ospakizunak hasiko ditu bihar\nSaladilloko Euskal Etxeak bere lehenengo hamar urteak ospatuko ditu datozen asteotan. Argentinar hiri honetan euskal kultura sustatzen lan eskerga egin du elkarteak eta dagokion moduan ospatzeko asmoa dute bazkideek, bihartik hasita. Lehen ekitaldia euskal taberna bat izango da eta ondoren, uztailaren 23an, Mikel Ezkerro irakasleak 'Los vascos: pasado, presente y futuro' izenburudun mintzaldia eskainiko du. Azkenik, abuztuaren 17an egingo da ekitaldi nagusia, elkarteko kide eta lagunentzako bazkaria, Apeadero klubean.\nSaladillo, Argentina. Itxaropen Euskal Etxeak bere hamargarren urteurrena bete du eta elkarteko kideek data esanguratsua ospatzeko ekitaldi desberdinak antolatu dituzte. Lehena bihar bertan egingo duten euskal taberna izango da eta elkarteko kide eta lagunek dastatu ahal izateko 'buseca' izeneko janari tipikoa jarriko dute bertan salgai.\nHurrengo hitzordua uztailaren 23an etorriko da, Mikel Ezkerro irakaslearen eskutik. Ezkerrok 'Los vascos: pasado, presente y futuro' izeneko mintzaldia eskainiko du Mitre liburutegian, arratsaldeko zortzi eta erdietan. Azken ekitaldia abuztuaren 17an izango da, Apeadero Klubean egingo den bazkariarekin.\nEuskal Etxeko kideak pozik eta harro agertu dira, orain dela hamar urte sortutako elkarteak izan duen ibilbidea dela eta. Denbora honetan Itxaropen Saladilloko bizitza eta gizartearen protagonistetako bat bihurtu da. Elkartearen sorreraren sustatzaileak Olga Leiciaga, Mercedes Curuchet, Iraola senar-emazteak, Ibarbia, Alberto Aguirre.. eta beste batzuk izan ziren, baina asko izan dira hamr urte hauetan euskal etxearen alde lan egin duten lagunak. Guztiei Zorionak!\nSaladilloko Euskal Etxeko ordezkariak desfile batean


Gose-greba - Wikipedia, entziklopedia askea.\n(«Gose greba» orritik birbideratua)\nGose-greba indarkeria gabeko protesta edota erresistentzia metodo bat da. Gose-grabalariek euren eskubideak defendatzearren edo euren ustez zilegitasunik ez dituzten neurri edo arauak kentzearren beren buruak elikatzeari uko egiten diote. Nagusiki izaera edo estatus politikoa duten presoek burutu ohi duten presio metodo bat da.\nEpe zehatz batekoak edota amaigabeak izan daitezke, bigarren kasuan amaiera ez jatearen ondorioz hiltzea da. Honen adibide batzuk, 1920ko Irlandako Cork hiriko Terence MacSwiney alkatearen heriotza, Indiako Gandhi buru independentistaren gose-grebak, 1981eko Ipar Irlandako gose-greba, edota Euskal Herrian euskal preso politikoek burututako gose-grebak lirateke.


monicelli & terence davis, elkarri begira Glamourra, ¨by the face¨ bila datozen sasi-gonbidatuak eta komunikabideei jaten ematen dieten dozenaka ergelkeriaz gain, Zinemaldi batek, beste inon ikus eta aztertu ez daitezkeen edukiak eskaini behar ditu. Aurten, bi zuzendari guztiz ezberdinak jarriko dizkigu aurrez aurre Donostiako Nazioarteko Zinemaldiak. Nik Monicceli ez nuen zuzendari gisa deskubritu 1999. urtean Zinemaldiak “Boom italiar erara” atala antolatu zuen arte (aurreko urtean gerra osteko italiar zineari ere tartea eskaini zitzaion “Ogia, maitasuna eta fantasia” izeneko zikloarekin). Emanaldi horietako batean deskubritu nuen aspaldian nire burmuinean urratsa utzi zuen pelikula baten egilea zela Mario Monicceli. “Amici miei”, hemen "Los cuatro" gisa ezagutzen dena. Ez da bere filmik onena, ez eta ezagunena ere, baina pelikulak gordetzen dituen une batzuk ordainezinak dira. Gizon heldu eta ganberro batzuen bihurrikerien kontakizuna da. Hain zuzen horretan datza filmaren arrakastaren sekretua. Berez serioak eta formalak beharko luketen gizonak pitokeriak egiteko elkartzen dira. Filmaren umorearen atzean, eta protagonista bakoitzaren drama partikularrak ikusita, bada sakoneko karga bat, nik haurtzaroan ikusi ez nuena baina bigarren ikustaldian filma gehiago maitatzea eragin ninduena. Jabetuko zineten zenbateko inpaktua izan zuen film hark nigan, Monicceliri dagozkion lerroak honezkero jan ditudalako eta ez dut bere filmografiaz eta lanaz apenas ezer esan…baina ez al da zuzendari bati gertatu dakioken gauzarik ederrena? bere lanak utzi duen urratsa bere izenaren gainetik egotea...\nTerence Davis zine zuzendari ezezaguna da gure artean. Liverpool-en jaio zen sortzaile honek idazle, gidoilari eta aktore gisa ere lan egin du. Bere begiradak beste zentzuekin batera lan egiten du. Sentimenduak baino sentsazioak bilatzen ditu. Bere pelikuletan, pertsonaiek emozioei eutsi egiten diete. Erlijioak eta dogma moralek gizartean izan duten eragina eta modu berean honek gizaki bakoitzari eragiten dion modua islatzen du bere istorioetan. Homosexualitatea ere erreferentzia da bere lanetan. Bere istorioek sinfonia baten hezurdura izaten dute. Gurean nekez ikusi ahal izan dugu haren pelikularik zine aretoetan estreinatuta. Gutxiengo batek ezagutzen du haren lana. Autore eta artisaua zinema da.\nTerence Davis-ek ez du filmografia zabalegia. Erritmo eta jarrera bereziarekin lan egiten duen zuzendaria da. Bere lanen artean “The Neon Bible” (1995) -John Kennedy Toole-ren "beste" nobelaren adaptazioa-, “The house of Mirth” (2000) eta aurten Cannes-ko jaialdian aurkeztu duen “Of time and the city” dokumentala, non Liverpool, jaioterria protagonista bihurtu eta saminez eta ironiaz hitz egiten du berreskuratutako zeluloide zati zahar eta musika garaikidearen laguntzarekin. Donostiako Zinemaldian izango du, ziurrenik beste inon topatuko ez ditugun lan hauek ikusteko aukera.\nTHE BALDE 41 OSOA JEITSI. IKUSI FLASHA


Porrota: Arrakastaren sekretua\nLarunbata, abuztuak 28, 2010 Larunbata, urria 18, 2014 Douglas Karr\nAukera duzunean, jaso ezazu kopia bat Porrota: Arrakastaren sekretua Robby Slaughter lagunaren eskutik. Robby-k gida bikaina osatu du huts eginez zure porrotetik ikasi eta hazi ahal izateko. Ezin dut liburuari justizia egin; sektoreko sektoreko lider handienen pasadizo izugarriak daude.\nHala ere, partekatu nahiko nituzke porrotaren aurrekontuak liburutik inspiratzeko:\nPorrotengatik lortutako ezagutzak funtsezkoak dira ondorengo arrakastak lortzeko. Termino sinpleenetan, porrota da azken irakaslea. David Garvin\nNire ibilbidean 9,000 plano baino gehiago galdu ditut. Ia 300 partida galdu ditut. Hogeita sei aldiz, partida irabazteko tiroa galdu eta huts egin nuela uste dut. Nire bizitzan behin eta berriro huts egin dut. Eta horregatik arrakasta dut. Michael Jordan\nHutsegiteak arriskatzeko beharra azpimarratzen du. Topikoa egokia da: arriskurik hartzen ez baduzu, ez da saririk egongo. Eta arriskuak hartzen badituzu, ia definizioz, noizbait huts egingo duzu. Jeff Wuorio\nEz dut 10,000 aldiz huts egin. Funtzionatuko ez duten 10,000 modu aurkitu ditut arrakastaz. Thomas Edison\nBere akatsen aurkikuntzarekin poztu ezin denari ez zaio jakintsu deitzea merezi. Donald Foster\nHutsegitea berriro hasteko aukera da, oraingoan modu adimentsuagoan. Henry Ford\nAditua oso eremu estu batean egin daitezkeen akats guztiak egin dituen pertsona da. Neils Bohr\nTeknologian aurrerapen zoragarriak egin ditzakegu porrot askoren bidez. Takeo Fukui\nArrakasta lortzen dutenak huts egiten uzten dutenak izaten dira. Chris Brogan eta Julien Smith\n1. araua: huts egiten, irabazten ikasi behar duzu. David Sandler\nHona hemen izen bereko Hondaren bideo zoragarria, Hondak urteetan izandako porrotak aztertzen.\nEskatu kopia bat Porrota: Arrakastaren sekretua eta ziur egon Robby-ren etengabeko mezuak bere blogean ikusten dituzulaPorrota.\nTags: porrotaarrakastaarrakastaren sekretua\nNola hiperestekatu telefono-zenbakiak aingura-etiketa batean\nAug 30, 2010 7: 54 AM\nUste dut egia dela Industria liderrekin ez ezik, liderrekin oro har. Liderrek huts egiten dute.\nAdibidez, lana galdu, bere bizia hasi eta huts egin zuen. Garaipena lortu zuen, eskaintza batean, etxeko bozeramaile izateko, estatuko senatuan. Kongresua, Senatua eta presidenteordea izendatzeko saiakeretan garaitu zuten. Kongresuko eserlekua irabazi zuen orduan ez zen berriro izendatu! Nerbio krisia izan zuen eta orduan estatuko lurralde ofizial gisa baztertu zuten. Berriro ere, Senatuan garaitutako garaitua izan zen. Ez zuen etsi. Abraham Lincoln zen.\nSep 6, 2010 11: 50 AM\nNolabait Google Alerts-ek ez ninduen oso azkar ohartarazi, baina eskerrik asko Doug!


Boto elektronikoa. Bozketa elektronikoa munduan - Hauteskundeak - Eusko Jaurlaritza - Euskadi.eus\nBoto elektronikoa. Bozketa elektronikoa munduan\nEzarrita duten herrialdeak\nAztertzen edo partzialki ezarrita duten herrialdeak\nLegez debekatuta edo geldiarazita duten herrialdeak\nMunduan boto elektronikoak izan duen bilakaera eta garapena jakinarazten da, modu eguneratuan; horrela banatuta: sistema hori dagoeneko ezarrita duten herrialdeak, aztertzen edo partzialki ezarrita dutenak eta geldiarazita edo legez debekatuta dutenak.\nEzarrita daukaten herrialdeak\nAEB | Arabiar Emirerri Batuak | Belgika | Brasil | Bulgaria | Estonia | Filipinak | India | Venezuela\nBelgikako gobernua aitzindaria izan zen boto elektronikorako sistemen aplikazioan 1989an hasi baitzen. Metodoak hauek zituen oinarri:\nDatuak banda magnetikodun txarteletan gordetzen ziren ukipen-pantaila baten eta arkatz optiko baten laguntzaz.\nOndoren, txartelak sartzen ziren emaitzak automatikoki zenbatzen zituzten hautestontzi elektronikoetan.\n1994an boto elektronikoaren lege-esparrua ezarri zen.\n2010ean sistema berri bat hautatzeko lizitazio-prozesua hasi zen. Sistema berriaren funtsa ukipen-pantailadun hautestontzi elektronikoa da eta, emaitza elektronikoen auditoriak egite aldera, aukera ematen du botoaren egiaztagiria paperean inprimatzeko.\n2014. urtean, Europako eta Eskualdeko parlamentuetarako eta Parlamentu Federalerako hauteskundeetan boto elektronikoa egiteko guztiz automatizatua eta egiaztagarria zen sistema erabili zen. Hala ere, huts informatiko baten ondorioz 2.200 boto baliogabetu behar izan ziren; hain zuzen, guztizkoaren % 0,06.\nValonian Gobernuak boto elektronikoa ez erabiltzea erabaki zuen. Hala ere, aleman-hiztunen komunitateak 2015tik erabiltzen du udal hauteskundeetan bakarrik.\nBozketa-makina berriak (A4-517) eta “mahaiburu makinak” (VIU-805), diseinu berritzaileak eta interfaze erabilerrazak dituztenak, 2018an gehitu ziren bozketa-plataforma automatizatuan. Gainera, Flandriako Aalst eta Mechelen udalerrietan, hauteslekuek Smartmatic teknologia laguntzailea aktibatu eta erabili zuten, horrek audio-jarraibideak ematen baititu, ikusteko desgaitasunen bat duten boto-emaileei boto-papera aztertzen eta modu independentean bozkatzen laguntzeko.\nParlamentu Federalerako eta Europako Parlamenturako 2019ko maiatzaren 25eko hauteskundeetan, boto elektronikoko bozketa-lekuetan, hauteslea bere botoaren trazabilitateaz ziur egon zitekeen; izan ere, bozketaren unean, makinak boto-paper enkriptatu bat ematen zion eta horri esker, hautetsontzian sartu aurretik, irakurgailu baten bidez egiaztatu ahal zuen zuzena zela. Softwareak bozketa-sistemako algoritmoen bidez ez du botoaren konfidentzialtasuna urratzeko aukerarik ematen.\n2021. Hauteskunde parlamentarioetan, makina elektronikoen bitartez egin da bozketa, 300 boto-emaile baino gutxiago erregistratuta dituzten ikastetxeetan, ospitaleetan eta beste erakunde sozial batzuetan izan ezik. Berriki ezarritako sistema izateagatik, hauteskunde-egunean makina horien erabilera bertan behera utzi behar izan zen eta txartelak erabili behar izan ziren 12.000tik gorako 56 ikastetxetan.\n2005ean, tokiko hauteskunde batzuetan, Internet bidez modu loteslean bozkatu zuen lehen herrialdea izan zen.\n2007an hauteskunde orokorretan hautesleen % 3,13k Internet bidezko botoa erabili zuen.\n2008an, hauteskunde-legea aldatu ondoren, mugikorra erabiliz Internet bidez botoa emateko sistema ezarri zen.\n2009an, Europako Parlamenturako hauteskundeetan, internet bidezko botoa 104.415 pertsonak erabili zuten, hautesleen % 9,5 baita.\nParlamenturako 2011ko hauteskundeetan parte hartu zuten hautesleen % 25ek internet bidez bozkatu zuen. Sistema hori baliatuz hautesleak hauteskunde-egunaren aurreko epealdi batean bozka dezake (hauteskunde-egunaren aurreko seigarren egunetik laugarrenera). Boto-emaileek beren botoa nahi beste aldiz alda dezakete.\n2013an boto elektronikoaren softwarearen iturburu-kodea jendaurrean jarri zuten.\nEuropako Parlamenturako 2014ko hauteskundeetan 103.000 hauteslek baino gehiagok (boto-emaileen % 31) internet bidezko botoa erabili zuten.\nParlamenturako 2015eko hauteskundeetan 176.491 hauteslek eman zuten botoa Internetez, hau da, emandako botoen %30,5. 2011an egin ziren aurreko hauteskundeekin alderatuta, portzentajea %25 hazi da. (iturria: Estoniako Hauteskunde Batzordearen estatistikak).\n2017ko toki-hauteskundeetan, boto-emaileen %31.7k elektronikoki bozkatu zuten: guztira 186 034 hiritar. Lehenengo aldiz, 16 eta 17 urtekoek bozkatu ahal izan zuten, baina horien artean soilik %7.4k egin zuen internet bidez. Alabaina, online bozketa %27 emendatu zen 55 urte baino nagusiagoen artean. Ikerlari txekiar batzuek zenbait ahuldade aurkitu zituzten, estoniarren 750.000 ziurtagiri digitalen gainean eragina izan zutenak.\n2019ko Legebiltzarrerako hauteskundeetan, %44k eman zuten botoa sistema elektronikoaren bidez (247.232 herritar, guztira 561.131 boto-emailetatik ). Herritarrek botoa elektronikoki eman ahal izateko, ezinbestekoa da aurrez boto-emaile gisa erregistratuta egotea, Interneterako konexioa duen ordenagailua izatea, eta ziurtagiriak eta PIN kodeak dituen Nortasun Agiri Nazionala ere bai. Boto-emaileak elektronikoki eman dezake botoa, aurrez aurreko hauteskundeen aurreko hamargarren egunetik laugarren egunera arte. Gainera, ezarritako epean berriz ere elektronikoki bozkatzeko aukera izango du, edo, are gehiago, hauteslekuan bertan bozkatzeko aukera izango du, baldin eta hori bada bere azken nahia, arrazoia edozein dela ere. Bere azken botoa izango da azkenean kontatzen duena.\nEstatu edo konderri bakoitzak automatikoki erabakitzen du bozkatzeko erari eta erabili beharreko hauteskunde-baliabideei buruz.\n1892an “Myers Automatic Booth” izeneko lehenengo bozketa-makina estreinatu zen: palanka mekanikoen erabileran oinarritutako sistema zen, non hautagai bakoitzari palanka bat esleitzen zitzaion.\n1930ean makina horiek Estatu Batuetako hiririk garrantzitsuenetan jarri ziren eta 1960an, makina horien bitartez, ia biztanleen erdiek bozkatzen zuten.\n1980az geroztik bozkatzeko bost sistema-mota izan dira: palankadun makinak, txartel zulatuak, eskaneatze optikoko edo eskaneatze optikorik gabeko sistemadun boto-txartelak eta grabaketa elektroniko zuzeneko makinak edo DRE (makina horiek botoak grabatzen dituzte pantaila-forma duen boto-txartel baten bidez, non boto-emaileak aktiba ditzakeen digitalizazio-botoiak edo -pantailak dauden).\n1996an presidentetza-hauteskundeetarako boto-emaileen % 24,6k eskaneatze optikoko Marksense sistema erabili zuen eta % 7,7k DRE zuzeneko bozketa elektronikoa.\n2000ko presidentetza-hauteskundeetan bakarrik hautesleen 1,6k erabili zituen paperezko ohiko txartelak; % 9,1ek zuzeneko erregistro elektronikoa erabili zuen; % 18,6k palankadun makinak erabili zituen; % 27,3k irakurgailu optikoak eta % 34,3k txartel zulatuak. Floridako estatuan boto-kontaketan, txartel zulatuen bidezko bozketa-sistema zela eta, gorabeherak egon ziren. Horrez gain, herrialdetik kanpo destinatutako berrehun militarrek Internet bidez bozkatu zuten.\n2002an Kongresuak Hava Legea (Help America Vote Act) onartu zuen. Lege horrek agintzen zuen herrialde osoan hauteskunde-praktikak hobetzeko eta, alde horretatik, funtsak zuzendu zituen txartel zulatu bidezko sistemak eta palankadun makinak ordeztera eta bozketa-sistema aurreratuagoak ezartzera.\n2004an, presidentetza-hauteskundeetan, hautesleen % 13,7k txartel zulatuen bidez bozkatu zuen, % 14k palankadun makinak erabili zituen; % 34,9k irakurketa optikoko ekipoak eta % 29,3k DRE zuzeneko bozketa elektronikoa baliatu zuen.\n2008an, hauteskunde primario demokratetan, atzerrian bizi ziren amerikarrek botoa Internet bidez eman ahal izan zuten. Halaber, hauteskunde orokorretan, Floridako Okaloosa konderrian proba pilotu loteslea egin zen kanpoan zeuden militarrek botoa Internet bidez eman zezaten.\n2012an, presidentetza-hauteskundeetan, boto-emaileen % 56k paperezko boto-txartelak erabili zituen, eskaneatze optikoko sistemarekin edo gabe, eta % 39k bozketa elektronikorako makinak. Hauteskunde horietan ilara luzeak egon ziren eta hainbat estatutan arazo tekniko batzuk. Atzerrian zeuden eta herrialdetik kanpo bizi ziren soldaduek, sei estatutan, botoa Internet bidez eman ahal izan zuten.\nPresidentea hautatzeko 2016ko hauteskundeetan, hainbat estatutan boto elektronikoaren makinekin akatsak eta arazoak gertatu zirela salatu zen. Tennessen, adibidez, Wilsoneko konderrian, makina guztiek funtzionatzeari utzi zioten, eta bozketa beranduago berrabiarazi zen, eskuz. Eskanerrekin gertatutako beste zenbait arazo ere salatu ziren Cleveland, Gates, Cumberland, Wake, Craven eta Forsyth 56 konderrietan. Guztira, 8 estatutan akatsak egon ziren. Gainera, zenbait hedabidetan errusiarrek bozketa elektronikoko sistemak “hackeatu” izanaren susmoa zabaldu zen.\nOrdezkarien Ganberarako eta Senaturako 2018ko hauteskundeetan boto elektronikorako makinetan arazoan egon ziren hainbat konderritan. Esaterako, Texasen boto-aldaketak antzeman ziren. New Yorken, Ipar Carolinan, Hego Carolinan, Alabaman eta Bostonen ere makinetan arazoak egon ziren, hezetasunari eta eguraldi txarrari egotzi zitzaizkienak. Georgian, bozketa-makinen elikadura arazoen ondorioz ilara luzeak sortu ziren. Gobernuak baieztatu zuen makina batzuetan arazoak egon zirela, baina azpimarratu zuen intzidentzien kopurua ohikotzat jo daitekeenaren barruan zegoela.\n2018an Mendebaldeko Virginiako estatuak Blockchain teknologia erabiltzen zuen programa pilotu bat abiarazi zuen bi konderritan. Horrek atzerrian edo armadan zeuden herritarrei, mugikorreko aplikazio baten bidez, bozkatzeko aukera ematen zien. Blockchain-a da ordenagailuek eta beste gailu batzuek erabiltzen duten informazioaren erregistroa banatuta, deszentralizatuta, sinkronizatuta eta oso seguru eramateko aukera ematen duten teknologien multzoa, hau da, horrek, operazio digitaletan, erregistro publiko batek betetzen dituen funtzioak beteko lituzke.\n2020an Mendebaldeko Virginiak erabaki zuen blockchainen oinarritutako Voatz plataforma, desgaitasunen bat duten egoiliarrek eta atzerrian bizi direnek bozkatu ahal izateko sortutakoa, ez erabiltzea eta, horren ordez, ohiko boto-paperak erabiltzen jarraituko du. Izan ere, uste dute zerbitzariek isilean boto-emaileen pribatutasuna urratzen dutela, botoak aldatzen dituztela eta hauteskundeen emaitzak kontrolatzen dituztela.\nUtahk online bidezko botoa probatzen hasi nahi du mugikorrerako app baten bitartez.\n1995ean boto elektronikoaren ildoak ezartzen zituen hauteskunde-legea onartu zen eta 1996an hasiera eman zitzaion hautestontzi elektronikoetan oinarritutako boto elektronikorako sistemaren ezarketari.\n2000ko toki-hauteskundeetan boto elektronikorako sistemak bere baitan hartu zituen hautesleak identifikatzea eta azken emaitza argitaratzea.\n2002an boto presentzialen % 100 elektronikoki eman ziren.\n2008an hiru hiritako udal-hauteskundeetan hautesleen identifikazio biometrikoa erabili zen hatz-marken erregistroaren bitartez.\n2010eko hauteskunde orokorretan lau milioi hautesle inguruk hautestontzi biometrikoak erabili zituzten. Identifikazio biometrikoa geroago egin diren hauteskundeetan orokortzen joan da.\n2014ko lehendakaritzarako hauteskundeetan, 23 milioi hautesle baino gehiagok erabili zituzten hautestontzi biometrikoak, hots, hauteslegoaren %16.\n2016ko udal hauteskundeetan, 43.305.957 boto-emaileek erabili zuten identifikazio eta egiaztapen biometrikoa 1541 udalerritan (5.568ko kopuruko %27.67). 144.088.912ko hauteslego guztiaren %32.13k erabili zuen.\n2018ko ekainean, Brasileko Epaitegi Gorenak urrian egiteko diren hauteskunde orokorretan kendu egin du bozka inprimatuaren aukera. Hala erabaki zuen Fiskaltzaren eskariz, honek alegatu zuelako inprimatutako bozkak botoaren sekretua arriskuan jartzen zuela. Hautesleek, hautestontzi elektronikoetan bozkatu ostean inprimatutako boto bat jasotzen dute eta bertan, bozkatu dutena agertzen da. Erabakia baino lehenago, hainbat peritok eta hautesleen elkarteek inprimatutako bozkaren alde egin zuten: aipatzen zuten bestela hautesleek arazoak dituztela emaitzak egiaztatzeko.\n1998 eta 2003 artean, iruzurra galarazte aldera, botoen eskaneatze optikoko sistema erabili zen. Hala ere, agintariek sistema aldatzea erabaki zuten lortu nahi ziren segurtasun-mailetara ez iristeagatik.\n2004an botoa zuzenean erregistratzeko sistema erabili zen. Sistema horrek ukipen-pantailak ditu eta hautesleak hautestontzi batean utzitako botoaren egiaztagiria inprimatzen du.\n2012an hauteskunde nazionaletan prozesuaren automatizazio osoa lortu zen: hauteslearen autentifikazio biometrikoa, hautestontzi elektronikoaren aktibazioa eta emaitzak zenbatzea, igortzea, guztizkoa ateratzea eta argitaratzea.\n2013an, presidentetza-hauteskundeetan, bozketa elektronikoaren prozesuan egondako irregulartasunak salatu ziren eta sistemaren gardentasunari buruzko eztabaida piztu zen. Hauteskunde-agintariak bozketa-makinen % 100i auditoria egitea baimendu zuen.\n2017ko eskualde-hauteskundeetan, hainbat herrialdek, hala nola Kanada, Argentina, Brasil, Txile, Kolonbia, Costa Rica, Guatemala, Honduras, Mexiko, Panama, Paraguai eta Peruk, prozesuaren auditoria independente bat eskatu zuten. Honen xedea, “emaitzek sortutako hika-mika” argitzea zen.\n2006an boto elektroniko bidezko lehenengo esperientzia egin zen Kontseilu Nazional Federalerako hauteskundeetan.\n2011ko hauteskundeetan ere helburuak hauek izaten jarraitzen dute: herritarren parte-hartzea handitzea eta gazteak erakartzea. Horretarako, hauteskunde-eguna baino bost hilabete lehenago, Hauteskundeen Batzorde Nazionalak (NEC) bi astean bozketa-zentroak ezarri zituen herri osoan zehar. Botoak ez ziren eman boto-paperak hautetsontzietan sartuz, bozketa elektronikoko makinen bidez baizik. Leku bakoitzean zenbat makina eta zenbat langile laguntzaile behar ziren erabakitzeko, programako liderrak datu historikoetan eta proiektu pilotuetako parte-hartzeetan oinarritu ziren. Halaber, NECek sare sozialak erabili zituen boto-emaile gazteak hezitzeko. Hobekuntza nabarmena izan zen eta boto bat bidaltzeko lau minutu baino ez ziren behar izan; 2006an, ordea, zazpi behar izan ziren. Azkenik, hautagarritasun-tasak eta parte-hartze tasak handitu ziren; izan ere, 2006an 6.000 pertsonak zeukaten boto-eskubidea eta 2011n, boto-eskubidea zeukaten pertsonak 130.000 zirenean, prozesua berria izan arren, parte hartze-tasa %28koa izatera heldu zen.\nBiztanle guztien %88 atzerritarrak direnez eta biztanleak gazteak direnez, punta-puntako teknologiak ezartzea erabaki zen, izapide administratiboak errazte aldera. Hori dela eta, 2013ko maiatzean, EAUko liderrek helburu hau ezarri zuten: bi urtean zerbitzu publiko guztiak gailu mugikorren bidez irisgarriak izatekoa. Helburu berarekin, urte horretan bertan sari-deialdi hau egitea erabaki zen: “Best m-Government Award”.\nAurrerapen teknologikoak aurretik ikusi gabeko erritmo batean ezarri dira zerbitzu publikoetan, herritarren gogobetetze maila handitzeko asmoz eta, hori dela eta, 2014an herri honek, Berrikuntza Adierazle Globalaren araberako sailkapenean, 36. lekua lortu zuen, ekialdeko Europa gehienaren aurretik. Urte horretan bertan Izarren araberako Sailkapen Programa ezarri zen. Horrek zerbitzu publikoen kalitatea neurtzeko sektore pribatuaren estandarrak erabiltzen ditu eta herritarren atzera-elikatze prozesu zehatza eta neurgarria da.\n2015ean, Kontseilu Federal Nazionalerako (CFN) hauteskundeak egin ziren. Horietan 224.000 pertsonak izan zuten boto-eskubidea eta parte-hartze tasa %35ekoa izan zen. Eremu nazionaleko hauteskunde-prozesu guztiz elektroniko horretan parte-hartzea %119an handitu zen eta emakumeen parte-hartzea ere bai, %38,94koa izan baitzen eta 2011n, ordea, %32,57koa. Halaber, emaitzak denbora errekorrean ezagutu ziren, ia 30 minutuan. Eta hori guztia oraindik sufragio unibertsala lortzeko daukan herri batean.\n2007an lehen aldiz eta modu loteslean erabili zen Internet bidezko botoa atzerrian bizi ziren filipinarrentzat.\n2008an, 2010eko hauteskundeetan erabili beharreko teknologia zehazte aldera, proba pilotu bat egin zen bi grabazio-sistemaren bidez: bata ukipen-pantailadun bozketa-makinen bidez eta bestea irakurgailu optiko bidez.\n2010ean legegintza-hauteskundeetan lehen aldiz bozketa elektronikoa erabili zen. Filipinetako Hauteskunde Batzordeak irregulartasunak egon zirela aitortu zuen eta salaketak ikertzeko batzordea sortu zen.\n2013an berriro legegintza-hauteskundeak egin ziren boto elektronikorako 2010eko sistema bera erabiliz, gainera gorabeherarik gabe.\n2016ko hauteskunde orokorretan, berriro ere boto elektronikoa erabili zen: 92.509 makina elektroniko, 55.736.801 boto-emaile, 44.872 hautagai eta hauteskundeon emaitzak 1.739 jasotze-zentrora transmititu zituzten 36.805 bozketa-zentro. Lehenengo aldiz, makinek inprimaki bat igorri zuten, botoa balidatu ahal izateko.\n1989an boto elektronikoa pixkanaka erabiltzen hasi zen.\n2003an botoen % 100 elektronikoki ematen zen.\n2004an, Parlamenturako hauteskundeetan, milioi bat makina elektroniko erabili ziren eta 670 milioi hauteslek baino gehiagok hiru astetan zehar bozkatu zuten.\n2006an bozketa elektronikorako makinetan Braille sistema sartu zen.\n2010ean nazioarteko teknikari-talde batek Indiako Hauteskunde Batzordeari jakinarazi zion bozkatzeko makinek ez zutela eskaintzen “hauteskundeen emaitzetan konfiantza izateko segurtasun, egiaztagarritasun eta gardentasun nahikorik” eta, horren ondorioz, Hauteskunde Batzordeari eskatu zion bozkatzeko beste era batzuk aztertzeko.\n2011n Gujarat izan zen Indian Internet bidezko botoa probatu zuen lehenengo estatua.\n2014an, hauteskunde orokorretan, bozketa elektronikoaren sistemari egiaztapen-metodo berri bat (WPAT Verificador Paper Audit Trail) gehitu zitzaion 543 barrutietako 8tan.\n2019. Hauteskunde Batzordea lanean ari zen 2019ko hauteskunde orokorretan bozketa-makinen %100ek Boto-emaileak Egiaztatutako Paperaren Auditoretza Frogagiria (VVPAT) igor dezaten.\nArgentina | Australia | Ekuador | Errusia | Espaina | Frantzia | Guatemala | Irak | Italia | Japonia | Kanada | Kolonbia | Mexico | Mongolia | Namibia | Panama | Paraguai | Peru | Suitza\nEspainian zenbait esperientzia pilotu egin dira. Hona hemen autonomia-erkidegoen mailan eta Estatu-mailan azalduta:\n1998an aitzindaria izan zen Eusko Legebiltzarrerako hauteskundeetarako boto elektronikoaren arauketan.\nEusko Jaurlaritzak boto elektronikorako bere sistema propioa, Demotek izenekoa, sortu zuen. Hauteskunde batzuetan erabili zen, hala nola Euskal Herriko Unibertsitateko hauteskundeetan, Bilboko Athletic Cluben hauteskundeetan eta Kataluniako Parlamenturako hauteskundeetako proba pilotu batean.\n1995ean, Kataluniako Parlamenturako hauteskundeetan, bi hauteslekutan banda magnetikodun txartelekin esperientzia bat garatu zen.\n2003an, Kataluniako Parlamenturako hauteskundeetan, urruneko boto elektronikorako proba pilotu bat egin zen atzerrian (Argentina, Belgika, Estatu Batuak, Mexiko eta Txile) bizi ziren hautesle katalanentzat. Halaber, hauteskunde horietan bost udalerritan boto elektroniko presentzialerako bi sistema desberdin probatu ziren: bata Eusko Jaurlaritzaren Demotek sistema eta bestea, ukipen-pantailaren bidez, enpresa pribatu batena.\n2010ean Bartzelonako Udalak herri-kontsulta bat egin zuen eta Internet edo telefonia mugikor bidezko bozketa elektronikoa erabili zuen. Arazo ugari egon zen.\n2018ko urrian Catalunyako Gobernuak lege-aurreproiektu bat onartu zuen Generalitatearen eskumeneko parte-hartze prozesu eta hauteskundeetan atzerrian bizi zirenentzako bozketa elektronikoa ezartzeko. Aurreikusten dute 2020rako sartu ahal izango dutela eta arian-arian hautesle guztientzat zabaltzen joango direla.\n1997an, Galiziako Parlamenturako hauteskundeetan, bi hauteskunde-mahaitan bi sistema probatu ziren: bata frantsesa eta bestea japoniarra, biok ukipen-pantailadunak.\n2005ean, Galiziako Parlamenturako hauteskundeetan, ukipen-pantaila bidezko boto elektronikorako bi proba egin ziren.\n1999ko hauteskunde autonomikoetan Villenan (Alacant) botoa emateko proba egin zen bozketa elektronikorako banda magnetikoa duen CIVIS sistema frantsesa erabiliz; hain zuzen, 39 hauteskunde-mahaietan.\n2004an Juneko udalerrian internet bidezko boto elektronikorako proba bat egin zen.\n2004ko hauteskunde orokorretan urruneko boto elektronikorako lehenengo proba egin zen hiru mahaitan.\n2005ean, Europako Konstituzioaren erreferenduma zela eta, Internet bidezko urruneko boto elektronikorako entsegua egin zen, baliorik gabe, hauteskunde-eguna baino egun batzuk lehenago probintzia bakoitzeko udalerri batean. Jende gutxik parte hartu zuen.\nDiputatuak eta senatariak aukeratzeko 2008ko hauteskundeetan, Europako 2009ko hauteskundeetan eta 2011ko udal hauteskundeetan (baita Kataluniako 2010eko hauteskunde autonomikoetan ere) zenbait herritan, Barne Ministerioak eskatuta, elektronikoki administratutako mahaiaren sistema probatu zen, hauteskunde-mahaietako zereginik garrantzitsuenak automatizatzen dituen sistema baita.\n1969an Frantziako hauteskunde-kodeak makina elektronikoen erabilera onartu zuen.\n2000 eta 2002 artean boto elektronikorako hainbat proba egin ziren ohiko bozketa-sistemarekin batera.\n2003an Internet bidezko lehenengo bozketetako bat egin zen; hain zuzen, Estatu Batuetan bizi ziren frantsesek Atzerriko frantsesen Goi Kontseilua berri zezaten.\n2005ean Barne Ministerioak ukipen-pantailan oinarritutako boto elektronikorako sistema berria onartu zuen. Sistema hori Europako Konstituzioaren erreferendumean erabili zen.\n2007ko presidentetza-hauteskundeetan 1.500.000 hauteslek, bertaratuta, elektronikoki bozkatu ahal izan zuten legezko balio osoarekin.\n2012an atzerriko frantsesek sei egunetan zehar Internet bidez bozkatu ahal izan zuten Frantziako Asanblea Nazionalerako hauteskundeetan. Boto elektronikoa 127.000 hauteslek erabili zuten.\nZiber-eraso arriskua dela eta, 2017an Frantziako Gobernuak alde batera utzi zuen atzerrian bizi diren frantziar herritarrak parlamenturako hauteskundeetan Internet bidez bozkatzeko aukera izan zezaten zerabilen asmoa. Boto elektronikoa ez dago erabilgarri herrialdean.\n2020ko urtarrilaren 15ean, atzerriko kontseilari frantsesen eta kontsuletxeetako ordezkarien hauteskundeetarako Internet bidezko bozketa-plataforma onartu zen, baina Covid-19 pandemia dela eta, hauteskunde horiek 2021era atzeratu behar izan ziren. Plataformari oniritzia eman aurretik, bozketa elektronikoko bulegoaren kontrolpean eta aditu independenteen aurrean, hainbat egiaztapen-proba egin zizkioten. Frantziako Administrazioaren webgune ofizialean jakinarazten da atzerrian bizi diren eta kontsulatuko hauteskunde-zerrendan izena emanda dauden Frantziako herritarrek internet bidez eman dezaketela botoa hauteskunde presidentzialetan, legegintza-hauteskundeetan, erreferendumetan eta Europako hauteskundeetan.\n2011ko toki-hauteskundeetan boto elektroniko presentziala erabili zen herri batzuetan. Sistemak bozketa-makina aktibatzeko txartela zuen, baita aukera egiteko ukipen-pantaila ere. Halaber, bozketa-makina “ibiltariak” jarri ziren hauteslekuetara joaterik ez zuten pertsona desgaitu edo adindunentzat eta, horretarako, hautestontzi elektronikoak berorien etxeetara eramaten ziren.\n2018ko hauteskunde presidentzialetan 10.000 hauteskunde-kolegiotan 35 milioi hauteslerentzat 12.000 hautestontzi elektroniko inguru jarri ziren. Hautestontzi elektronikoek boto-paperak eskaneatu eta botoak automatikoki zenbatzen zituzten, eta protokolo gehienek QR kodea barne hartzen zuten.\n2021eko irailaren 17tik 19ra errusiako parlamenturako hauteskundeak egin dira, eta zazpi eskualdetan erabili da urrutiko bozketa elektronikoa: Mosku, Sebastopol, Kursk, Nizhny Novgorod, Yaroslavl, Murmansk eta Rostov. Errusiako Hauteskunde Batzorde Zentralak eutsi egin dio boto elektronikoaren emaitzaren legezkotasunari, barneko eta nazioarteko iruzurraren salaketen aurrean.\n2017ko urrian, Lombardia eta Venetoko autonomiari buruzko erreferendumean boto elektronikoa erabili zen. Horretarako, Smartmatic enpresak emandako bozketa-makinak baliatu zituzten, neurri handiko tablet moduko batzuk, gerora hauteslekuetan erabili zirenak. Hauteskunde-prozesu hori zalantzan jarri zen, gehiegizko gastuak sorrarazi zituelako eta, boto-kontaketan denbora gehiegi eman izanak, manipulazio-susmoak eragin zituelako.\n2019ko abenduan V. Senatuko Batzordeak aurrekontuari buruzko legearen zuzenketa bat onartu zuen eta, horren arabera, miloi bat euro aurreikusten dira hauteskunde orokorretan, Europako hauteskundeetan eta erreferendumetan boto elektronikoarekin esperimentatzeko. Horrek eragingo die kanpoan dauden italiarrei eta ikasketa-, lan- edo osasun-arrazoiengatik bere bizilekuan ez dauden hautesleei.\n2003 eta 2005 artean Interneten eta mugikorretako mezuen bidezko boto elektronikorako lehenengo entseguak egin ziren Geneva, Neuchâtel y Zuricheko kantoietan.\n2008an lehen aldiz bozketa elektronikorako proiektu pilotuak egin ziren atzerrian bizi ziren suitzarren parte hartzea izanda.\n2009an Internet bidezko boto elektronikoaren erabilera onartu zuen lehenengoa Genevako kantoia izan zen eta bere Konstituzioan sartu zuen.\n2011n, Zuricheko kantoiak arrazoi teknikoengatik eta kostuagatik erabaki zuen boto elektronikorako entseguak bertan behera uztea. Dena den, 2014an berriro hasteko asmoa dago.\nGaur egun Internet edo SMS bidezko boto elektronikorako probak Suitzak dituen 26 kantoietatik 13tan egiten dira. Kantzilertza Federalak kantoietako proiektuak koordinatu eta maila federaleko entseguak egiteko beharrezko baimenak ematen ditu. Probek atzerrian bizi diren suitzarrak ditu helburu.\n2014an, bozka elektronikoaren frogak, bai Internet bidezkoak bai SMS bidezkoak, Suitzak dituen 26 kantoietatik 13tan egin ziren. Kantzilleria federalak koordinatu zituen kantoiarteko egitasmoak, eta beharrezko baimenak eman zituen federazio guztian entseguak egin zitezen.\nParlamenturako 2015eko hauteskundeetarako, gobernuak gaitzetsi egin zuen atzerrian zeuden boto-emaileek botoa Internetez ematea 13 kantoitik 9tan; izan ere, kanpo auditoria batek segurtasun-arazoak antzeman zituen botoaren isilpekotasuna gordetzeari dagokionez. Azkenean, atzerrian bizi diren 142.000 suitzarretatik 13.000k bozkatu zuen Internetez.\n2017an, suitzar agintariek adierazi zuten boto elektronikoa kantoi gehiagora zabaltzeko asmoa dutela: helburua da 2019an Suitzako 26 kantoietatik bi herenak boto elektronikoa izatea.\n2017ko irailean egindako erreferenduma. Suitzan egoitza zuten 122.788 hauteslek elektronikoki bozkatu zuten honako kantonamendu hauetan: Friburgo, Basilea-Hiria, Sankt Gallen, Neuchâtel eta Geneva. Bestalde, egoitza atzerrian zuten 76.910 suitzarrek elektronikoki bozkatu zuten ere beste kantonamendu hauetan: Berna, Lucerna, Friburgo, Basilea-Hiria, Sankt Gallen, Aargau, Neuchâtel eta Geneva.\n2018: Kontseilu Federalaren xedea da boto elektronikoa ohiko bidea izan dadin lortzea, boto elektronikoari buruzko adituen taldearen azken txostenean (2018ko ekainaren 27ko bilera) azaltzen den bezala. Halaber, bozketa elektronikoari buruzko (OvotE) CHF Ordenantza berrikusi nahi da, iturburu-kodea argitara dadin, gardentasun handiagoa lortzeko.\n2018ko ekainean Zug hirian egin zen Blockchain teknologian oinarritutako lehenengo bozketa. Probatzeko udal bozketa izan zen eta beraz, emaitzak ez ziren lotesleak izan, Suitzako berrien agentziaren arabera, bozketa arrakastatsua izan zen. Dena den, parte hartzea, espero zena baino apalagoa izan zen: 240 hautesleetatik soilik bozkatu zuen %30.\n2019ko Hauteskunde Federalak. Suitzak boto elektronikoa bertan behera utzi zuen lau kantonamendutan: Basilea-Hiria, Neuchâtel, Friburgo eta Tugovia, non Swiss Post sistema erabiltzen zen, sistemari egindako proba batean akats kritiko batzuk agertu zirelako. Bestalde, Genevako kantonamenduak ere jakinarazi zuen boto elektronikoari uko egiten ziola, finantza-arrazoiengatik . Horren ondorioz, atzerrian bizi ziren suitzarrek ezin izan zuten botoa elektronikoki eman, eta partaidetza nabarmen murriztu zen 2015ekoarekin alderatuta (Geneva: % 32ko partaidetza 2015ean eta % 21ekoa 2020an; Lucerna: % 32,1etik 23,4ra; eta Basilea: % 26tik % 19,2ra).\n2021etik aurrera, Swiss Postek egiaztagarritasun unibertsaleko sistema berri bat kantoien esku jartzeko asmoa dauka, proba egiteko, eta agian horrek ekar lezake boto elektronikoa berriro sartzea.\n2014n, lehendakaritzarako hauteskunde batzuetan boto elektronikoko sistema bat erabiltzen zuen lehenengo estatu afrikarra izan zen. Indiatik inportatutako ukipen pantailak erabili zituzten. Hala ere, kexa ugari egon zen: sistemak ez zuen ematen paperezko boto-egiaztagiria, makinen funtzionamenduak akats asko eduki zituen eta teknikariak eta hautesleen trebakuntza eskasa izan zen.\nProbintzia bakoitzak bere hauteskunde-legedia du eta, horregatik, horietako bakoitzak bilakaera desberdina izan du boto elektronikoaren erabileraren inguruan. Zortzi probintziak boto elektronikoaren erabilerari buruzko legeak egin dituzte.\n2003an Buenos Aireseko probintzia aitzindaria izan zen 13.082 Legea berretsi zuelako. Lege horrek barrutietan boto elektronikorako sistemak ezartzea baimentzen zuen. Probintzia horrek DRE (Direct Recording Electronic Voting System) bozketa-sistema aukeratu zuen. Sistema horrek boto-txartel elektronikoak erabiltzen ditu eta bozketaren datuak bozketa egin den tokitik beste toki batera bidaltzen ditu sare publikoaren bitartez. Bestetik, urte horretan Ushuaian (Tierra del Fuego) hautestontzi elektronikoen sistema bat erabili zen. Bi esperientziak lotesleak izan ziren.\n2003tik aurrera probak hainbat probintziatan egin ziren: Chaco, Mendoza, Tierra del Fuego, Buenos Aires, etab.\n2011n, hauteskunde orokorretan, Saltako probintzian hauteskunde-erroldaren % 33k elektronikoki bozkatu ahal izan zuen. Sistemak hautagaia aukeratzeko ukipen-pantaila zuen; jarraian, txip baten bidez boto-txartel bat inprimatzen zen. Txartel hori eskaner batetik pasatzen zen eta bozkatutako hautagaia zela egiaztatzen zuen. Amaitzeko, botoa ohiko hautestontzi batean sartzen zuen. 2013ko hauteskunde primarioetan boto elektronikorako sistema bera ezarri zen hauteskunde-mahaien % 100ean.\n2015eko apirilean, boto elektronikoa erabili zen Saltako hauteskunde primarioetan, eta entsegu bat egin zen sistema berarekin Buenos Airesen. Saltan, 2.800 makina erabili ziren 937.124 herritarrentzat, baina erreklamazioak izan ziren makinen funtzionamendu okerrarengatik, makinok kontrolik gabe ordezkatu izanagatik eta frogagirietan inprimatutakoa ezin zelako behar bezala irakurri. Buenos Airesen bozketa-makinak instalatu ziren 820 eskolatan 300.000 boto-emailerentzat, boto-emaileak uztaileko hauteskunde orokorretan parte hartzera bultzatzeko xedez.\n2016an, Txartel Elektroniko Bakarraren Sistemaren Legearen (Ley de Sistema de Boleta única Electrónica) egitasmoa onetsi zen Diputatuen Kongresuan, baina Senatuan gaitzetsia izan zen. Beraz, oraingoz, ezin da boto elektronikoaren sistema erabili nazio-mailan.\n2017ko urrian, Buenos Aireseko Consejo Nacional de Investigaciones Científicas y Técnicas (CONICET) delakoak, Barne Arazoetako, Lan Publiko eta Etxebizitzako Ministerioak hala eskatuta txosten bat egin zuen, ikertzen zuena “hauteskunde-prozesuko hainbat alderdi eta faseetan teknologia ezartzeko egingarritasuna”. Ondorio gisa, gomendatzen zion gobernu nazionalari ez egiteko aurrerantz, ez epe laburrean zein ertainean, bozka-paper elektroniko bakarra gauzatzeko asmoarekin.\nHauteskunde federaletan paper bidezko ohiko bozketa-sistema erabiltzen jarraitzen dute. Bozketa elektronikoa udal mailan erabili da. Probintzia bakoitzak eta udalerri bakoitzak bozkatzeko nahi dituzten makinak eta arauak aukera ditzakete, baina udalerri batzuek probintziako arauak eta erregelamenduak bete behar dituzte.\n1995ean Winnipegen egin zen boto elektroniko bidezko lehenengo udal-bozketa.\n2003an Markhamek eta Ontariok Internet bidez bozkatzeko sistema bat sartu zuten. 2003tik Ottawan eskaneatze optikoko makinak hasi ziren erabiltzen.\n2004an Edmontonen aldez aurretik bozkatzeko ukipen-pantailadun makinak erabili ziren. San Juanek eskaneatze optikoa erabili zuen.\n2005ean arazo ugari izan zuten udal-hauteskundeak egin ziren Quebecen. 2006an Hauteskundeetarako zuzendari nagusiak 2005ean boto elektronikorako sistemak izan zituen gorabeherei buruzko txostena aurkeztu eta, horretan oinarrituta, erabilera aldi batez bertan behera uzteko erabakiaren berri eman zuen. Halaber, 2005ean Montrealeko udal-hauteskundeetan boto elektronikoa (Accu-Vote) erabili zen eta Hauteskunde Batzordeko buruak eragozpen ugari egon zela aipatu zuen.\n2006an eta 2008an toki-mailan internet bidez bozkatzeko probak egin ziren.\n2011n sei probintziak (Alberta, Columbia Britainiarra, Brunswick Berria, Eskozia Berria, Ontario eta Quebec) onartu zituzten boto elektronikoa emateko era batzuk, Internet bidezko botoa barne, ahalbidetzen dituzten legeak.\n2017an, Gobernuak, “Hauteskunde Erreformari buruzko Batzorde Bereziaren” iradokizunei erantzunez, jakinarazi zuen oraingoz ez zuela indarrean jarriko online-bozketa hauteskunde federaletan.\n2018tik aurrera, udal hauteskundeetan baino ez da online bidezko bozketa erabili, eta ez dago probintzia edo federazio mailara zabaltzeko asmorik.\nOntarion, 2018ko udal hauteskundeetan, 444 udalerritatik 194tan eman ahal izan zen botoa elektronikoki. Dena den, udalerri batzuetan bozkatzeko orduak luzatu behar izan ziren, prozesu elektronikoan hainbat arazo sortu zirelako.\n2020ko maiatzaren 26an, Elections Canadak bozketari buruzko adierazpen bat egin zuen COVID-19 pandemian zehar.\n"Une honetan, Elections Canadak ez dauka Internet bidezko botoa sartzeko asmorik. Horrelako aldaketa bat ezartzeko, plangintza eta proba garrantzitsuak egin beharko lirateke, agentziak bozketaren zenbait alderdi gordeko dituela bermatzeko, konfidentzialtasuna, sekretua, fidagarritasuna eta osotasuna barne. Egungo muga operatiboak eta denbora-mugak kontuan hartuta, aukera hori ezin da une honetan behar bezala aztertu. "\n2007an proba pilotua burutu zen Bogotan, Pereiran eta San Andresen egindako toki-hauteskundeetan. Bozketa elektronikorako hainbat herrialdetan ezarritako lau sistema erabili ziren.\n2009an, Marlyn eta Plaza de Bolívarren, alderdien 2009ko kontsultetan, ukipen-pantaila eta taula elektroniko bidezko boto elektronikoa erabili zen. Lehenengo esperientzia loteslea izan zen.\n2011, tokiko hauteskundeetan, identifikazio biometrikoaren aplikazioa hautesle-erroldaren % 10eraino iritsi zen.\n2004an, eskualde-hauteskundeetan, hautestontzi brasildarrak erabili ziren eta emaitzak lotesleak izan ziren.\n2013an Errusiako Federazioko Hauteskunde Batzordeak eta Ekuadorreko Hauteskunde Batzorde Nazionalak boto elektronika ezartzeko aholkularitza jasotzeko hitzarmen bat sinatu zuten. Era berean, Azuayn 2014an boto elektronikoa erabiltzeko lankidetza-hitzarmena sinatu zuten Argentinako Hauteskunde Zuzendaritza Nazionalak (DINE) eta Ekuadorreko Hauteskunde Batzorde Nazionalak. Hitzarmen hauen ondorioz, 2013ko tokiko hauteskundeetan, 3 probintziatan, bozketa elektronikoko 3 teknologia desberdin erabili ziren: botoaren egiaztagiri inprimatuko boto elektronikoa, txip elektronikodun boto-txartela eta botoaren erregistro elektronikoa. Hautesle-erroldaren %10k erabili zuen teknologia hauetako bat.\n2014an, boto elektronikoaren lehenengo froga loteslea egin zen Santo Domingoko (300.000 hautesle) eta Azuayko (600.000 hautesle) hauteskunde probintzialetan.\n2002an alkateak eta sindikoak aukeratzeko hauteskundeetan bozketa elektronikoa erabili zen: hautagaiak pantailan aurkezten ziren eta hautesleak zenbakizko teklatu batean erabakitzen zuen.\n2018an Hauteskunde Auzitegi Gorenak iragarri zuen 2019ko hauteskunde orokorretan Estatu Batuetako egoiliarrek elektronikoki bozkatu ahal izango dutela, mugikorraren, tabletaren edo ordenagailuaren bidez, kontsulatuetara joan beharrik gabe.\n2005ean Coahuillako estatuan proba pilotuak burutu ziren gobernadorea, diputatuak eta alkateak aukeratzeko hauteskundeetan. Estatu hori aurreratuena da boto elektronikoaren arloan. Proba pilotu batzuk egin ondoren, estatuko 2008ko hauteskundeetan ukipen-pantailadun 100 hautestontzi elektroniko erabili ziren eta bozketa loteslea izan zen.\nBoto elektronikoaren esperientziak izan dira Barruti Federalean 2003, 2006 eta 2009an, eta Jaliscon 2009 eta 2012an.\nInternet bidezko botoari dagokionez, Hauteskunde Institutu Federalak (IFE) atzerrian bizi ziren mexikarrentzat ezarri zuen 2012ko presidentetza-hauteskundeetan. Esperientzia ez zuen emaitza onik izan, batez ere kostu handiagatik.\n2017an, Hauteskunde Institutu Nazionalak (INE) baztertu egin zuen boto elektronikoa atzerrian bizi diren mexikarrentzat, 2018ko estatu-hauteskundeetarako eta presidentea hautatzeko hauteskundeetarako, hain zuzen ere aurrekontu eta denbora faltarengatik eta zehaztasun tekniko ezarengatik.\n2021ean eta 2022an, atzerrian bizi diren egoiliarrentzat Internet bidezko botoa gaituko da, hasiera batean, tokiko hauteskundeetarako baino ez.\nJalisco eta Coahuila estatuetan hautestontzi elektronikoak erabili dira 2021eko ekainaren 6ko Estatuko eta Federazioko hauteskunde-prozesuetan. Estatu bakoitzean hautestontzi elektronikoko 50 postu jarri dira.\n2014ko presidentetza-hauteskundeetan, deitutako 2,4 milioi hautesleetatik 4.859k boto elektronikoa erabili zuten Panama hiriko hautesleku batean. Ukipen-pantailak zituzten makinen bidezko sistema izan zen. Hauteskunde Epaimahaiak esperientzia arrakastatsutzat jo eta sistema optimizatzeko neurriak hartu behar direla adierazi zuen.\n2015ean, beste proba-pilotu bat egin zen Panamako Abokatuen Elkargoan: deitutako 3.000 hautesleetatik 1.900ek eman zuten botoa, eta Hauteskunde Epaimahaiaren arabera proba arrakastatsua izan zen.\n2003ko eta 2006ko presidentetza-hauteskundeetan lehen aldiz modu ofizialean hautestontzi elektronikoak erabili ziren Brasileko TSE erakundearekin elkarlanean.\n2008an ohiko sistemara itzuli zen alderdien arteko adostasunik ezagatik.\nHauteskundeetarako Bulego Nazionalak (ONPE) urruneko boto elektroniko presentzialerako sistema propioa garatu du.\n2005ean 28581 zenbakiko legea onartu zen. Lege horrek boto elektronikoaren pixkanakako ezarketa baimendu zuen.\n2011n Pacarango barrutian boto elektroniko presentzialaren bidezko lehenengo esperientzia loteslea burutu zen presidentetza-hauteskunde batzuetan. 2012. urtean berriro erabili zen.\n2014ko urriko udal eta eskualdeko hauteskundeetan erabili zen boto elektroniko loteslea 7 hautes-barrutian (34.672 hautesle eta 186 mahai). Akatsak egon ziren teknikari, mahaiko kide eta hautesleen gaitasun ezagatik. Honek, luzamenduak ekarri zituen bozkatze prozesuan. Emaitzak, hauteslekuak itxi eta handik 7 ordutara jakinarazi ziren, alderdi batzuk botoen erkatzea egitea eskatu zutelako.\nEskualdeko presidentea eta presidenteordea hautatzeko 2014ko hauteskundeetan ere boto elektroniko loteslea erabili zen Pacaráneko barrutian, 1.458 hauteslerekin.\n2016an, presidentea bigarren aldiz hautatu zen, eta boto elektronikoa aplikatu zen Lima eta Callaoko 19 barrutitan, 743.169 hautesleko erroldarekin, alegia hautesleen %3.\n2017ko martxoan, udal?hauteskundeetan, 6.000 hauteslek baino gehiagok erabili ahal izan zuten boto elektronikoa Ayacuchon eta Ucayalin. Hauteskunde Prozesuen Bulego Nazionalaren (ONPE) arabera, emaitzak 30 minutuan argitaratu ziren.\n2017ko abenduan, 18.079 hauteslek (guztien %59) berriro erabili zuten bozka elektronikoa udal hauteskundeak egiten ari ziren 18 barrutietako 12an.\n2018ko urriko udal eta erregioetako hauteskundeetan bozka elektroniko presentziala 39 barrutitan erabili zen. ONPEk berak diseinatu eta sortu zuen erabilitako sistema Bozka elektroniko presentziala honako barruti hauetan erabili zen: Lima Metropolitanoko 21 barruti, Callaoko Probintzia Konstituzionaleko 2 barruti eta barnealdeko 16 barruti. Orotara, 1.729.028 hauteslek erabili ahal izan zuten teknologia hori. Abenduan erregioetako hauteskundeen bigarren buelta egingo da eta erreferendum bat, eta boto elektronikoa barruti berberetan erabiliko da.\n2017ko iraileko Kurdistaneko independentziari buruzko erreferenduma: Iraketik kanpo bizi ziren kurduek aukera izan zuten elektronikoki bozkatzeko.\n2018an, hauteskunde-iruzurra ekiditeko asmoz, erabili ziren lehenengo aldiz, bozketa-makina biometrikoak. Hala ere, Hauteskunde Batzorde Nagusiak jakinarazi zuen 1021 hautestontzitako bozkak baliogabetuko zituela, iruzurra dela eta. Erakunde politikoek aurkeztutako salaketetan, bozka elektronikoari egozten zioten gehien bat iruzurra egotea.\n2002an tokiko hauteskundeetan boto elektronikoa baimentzen duen legea onartu zen. Urte horretan bertan Niimi izan zen ukipen-pantaila bidezko boto elektronikoa modu loteslean ezarri zuen lehenengo hiria.\n2004tik aurrera boto elektronikoa hainbat udalerritan erabili da.\n2018an Aomoriko udal-gobernuak bozketa elektronikoko sistema baztertzea erabaki zuen. Hori zen Japonia osoan erabiltzen zuen udal-gobernu bakarra, beste guztiak aspaldi baztertu baitzuten. Makinen kostua handia zela eta hartu zen erabakia.\nTsukuba hirian kontsulta batean Blockhain erabili zen, gizarte laguntzarako proiektuen proposamenak hautatzeko kontsulta bat zen eta horretan 119 hauteslek parte hartu zuten.\n2012an, aurreneko aldiz erabili zen boto elektronikoa parlamentua hautatzeko hauteskundeetan, hain zuzen ere botoak zenbatzean iruzurrik egon ez zedin, baina arazo teknikoak izan ziren.\n2000n boto elektroniko bidez bozkatzeko legedia onartu zen.\n2001ean Canberran lehenengo esperientzia pilotua egin zen EVACS (Electronic Voting And Counting System) erabiliz. 2004ko urriko hauteskundeetan berriro erabili zen.\n2006an, Victoriako estatuko parlamenturako hauteskundeetan, sei hauteslekutan 37 terminal jarri ziren, era horretan ikusteko desgaitasuna zuten pertsonei eta ingelesez ondo ez zekiten hautesleei bozkatzen laguntzeko.\n2007an, hauteskunde federaletan, Australiako Hauteskunde Batzordeak bozketa elektronikorako 29 postu jarri zituen. Horiei esker, ikusteko desgaitasuna zuten hautesleek bozkatu ahal izan zuten aldez aurreko aldi batean eta hauteskunde-egunean zehar.\n2010ean Victoriako estatuak bozketa elektronikorako postuak erabili zituen ikusteko desgaitasuna zuten hautesleentzat eta; bestetik, bozketa-zentro mugikorrak ospitaleratutako eta adineko hautesleentzat.\nHegoaldeko Gales Berriko 2011ko estatu-hauteskundeetan iVote sistema erabili ahal izan zuten itsuek, ikusmen-desgaitasuna zutenek, ezinduek eta atzerrian edo beste estatu batean bizi ziren egoiliarrek. Guztira, 47.000 lagunek eman zuten botoa.\n2015ean, Hegoaldeko Gales Berriko estatu-hauteskundeetan iVote sistema erabili zen, eta, orduko hartan, 286.000 hauteslek eman zuten botoa. Boto-emaileak ikusmen-desgaitasuna zuten hautesleak izan ziren, baita bozketa-lekutik 20 km.tik gorako distantziara zeudenak.\n2016an eta 2017an, beste behin ere, Hegoaldeko Gales Berriko Hauteskunde Batzordeak iVote sistema erabili zuen hauteskunde partzialetan. Hauteskunde Batzordeak 2017ko hauteskunde orokorretan ere erabili zuen.\nHegoaldeko Gales Berriak iVote erabili zuen berriro 2019ko hauteskunde estataletan. Botoa aurrez aurre eman ez zuten boto-emaileen % 63k Internet bidez eman zuten, eta bi boto-emailetatik batek aplikazio ofiziala erabili zuen botoa egiaztatzeko.\nAlemania | Erresuma Batua | Finlandia | Herbehereak | Irlanda | Kazakhstan | Norvegia |\n2005ean parlamenturako hauteskundeetan lehen aldiz bozketa elektronikoa erabili zen.\n2009an, auzi eta salaketa judizial batzuen ondoren, Alemaniako Auzitegi Gorenak konstituzioaren aurkakotzat jo zuen hautestontzi elektronikoen erabilera; hain zuzen, bozketa elektronikorako sistemak ezagutza teknikorik gabeko pertsonek hauteskunde-prozesua ikuskatzea ez ahalbidetzeagatik.\n2002an eta 2007an Erresuma Batuan hogeita hamar esperientzia pilotu baino gehiago burutu ziren bozketa elektronikorako hainbat sistema erabiliz. 2008an, egindako probei zegokienez, Hauteskunde Batzordeak adierazi zuen izandako segurtasuna eta bermeak ez zirela nahikoak eta, ondorioz, ebatzi zuen boto elektronikoarekin ez zela jarraituko.\n2006an Parlamentuak 2008ko udal hauteskundeetan boto elektronikoa erabiltzeko lege-proiektua onartu zuen.\n2008an, udal-hauteskundeetan, boto elektronikorako proba egin zen hiru herritan. Hala ere, erabilgarritasun-arazoak zirela eta, bozketa baliogabetu zuten. Sistemak hautestontzi elektronikoak erabiltzen zituen.\n2010ean gobernuak erabaki zuen une horretan bozketa elektronikoa bertan behera uztea. Bitartean, erne egon nahi zuen nazioartean bozketa elektronikoaren arloan agertutako aurrerapenak ikusteko.\n2016an, Finlandiako gobernuak lantalde bat eratu zuen hauteskunde orokorretan eta kontsulta-erreferendumetan online boto elektronikoaren erabileraren bideragarritasuna aztertzeko. Azterketa hori amaitzeko epemuga 2017a zen. Lan-taldeak gomendatu zuen hauteskunde orokorretan ez dela online bozka elektronikoa erabili behar. Argudiatu zuen ez zuela maila nahikorik egiazkotasunaren eta hauteskunde-sekretutasunaren betekizunak betetzeko.\nHerbehereak aitzindaria izan da boto elektronikoaren ezarketan. 1965ean hauteskunde-legediak erabiltzea baimendu zuen.\n2006an ikertzaile-talde batek azaldu zuen boto elektronikorako erabilitako sistemak segurtasun-akatsak zituela.\nHori zela eta, 2008an Herbehereetako gobernuak ofizialki iragarri zuen paperean oinarritutako hauteskunde-sistemetara itzultzen zela.\n2017ko martxoko hauteskunde orokorretan balizko ziber-erasoak ekiditeko, gobernuak alde batera utzi zuen kontaketa elektronikoa, adituen ustez softwarea zaharkitua eta akastuna baitzen. Bozketa osoa paperean egin zen; boto-zenbaketa eskuz, eta emaitzak ere telefonoz jakinarazi ziren, ordenagailuz egin beharrean.\n2000. urtean legedia aldatu zen boto elektronikoa sartzeko.\n2002an, hauteskunde orokorretan, lehenengo proba egin zen Dublingo iparraldeko eta mendebaldeko eta Metako herritarren artean. Sisteman hautesleak hautagaien botoia aukeratzen du nahi duen ordenan pantailadun taula elektroniko baten bitartez.\n2004an Irlandako gobernuak batzorde independente bat sortu zuen boto elektronikoaren segurtasuna eta konfidentzialtasuna ebaluatzeko. Batzordeak, egoera aztertu ondoren, ondorioztatu zuen hautaketaren segurtasuna ez zegoela bermatuta.\n2009an gobernuak iragarri zuen boto elektronikoa sartzeko lanak bertan behera uzten zituela ezarketak eragiten zituen kostu ekonomikoengatik eta hautesleek bozkatzeko ohiko sisteman zuten konfiantzagatik.\n2012an gobernuak erabaki zuen 2002an eskuratutako 7500 makina fidagarritasunik ezagatik behin betiko baztertzea.\n1993an Oslon irakurketa optikorako makina probatu zen.\n2011ko toki-hauteskundeetan egin zen proban hamar herritan bozkatu ahal izan zuten papera erabiliz edo Internet bidez. Hori izan zen nahitaezko hauteskunde-prozesu publikoetan bozketa elektronikoa erabili zen lehen aldia. Boto-emaileek aldez aurreko bozketa-aldi batean Internet bidez bozkatu ahal zuten, baina hauteskunde-egunean paper bidez bozkatzeko aukera izanda, Internet bidezko botoaren aurretik nagusitzen baitzen.\n2013an, parlamenturako hauteskundeetan, Internet bidez bozkatzeko bigarren proba egin zen.\n2014an, Norvegiako gobernuak amaitutzat jo zituen internet bidezko boto elektronikoaren sistemen entseguak; hain zuzen, 2011 eta 2013 artean hauteskunde nazionaletan eta toki-hauteskundeetan egin baitziren. Erabaki hori hartu zen une hartan zegoen eztabaida politikoagatik eta; horrez gain, burutu ziren entseguek herritarren parte-hartzea bultzatu ez zutelako.\n2014an, Norvegiako gobernuak amaitutzat eman zituen 2011ko eta 2013ko hauteskunde nazionaletan eta toki-hauteskundeetan egindako Internet bidezko boto elektronikoaren entseguak. Erabaki hori tira-bira politikoengatik hartu zuen, baita egindako entseguek ez zutelako herritarren partehartzea bultzatu.\n2004an boto elektronikorako bere lehenengo esperientziak egin zituen parlamenturako hauteskundeetan.\n2005ean, Taldykorganeko hiriko barruti batzuetan burututako hauteskundeetan, boto elektronikorako “Sailau” izeneko sistema erabili zen.\n2007an, parlamenturako hauteskundeetan, boto elektronikoa berriro erabili zen, baina egun batzuk lehenago bi adituk zalantzan jarri zuten sistemaren segurtasuna.\n2011n Hauteskunde Batzorde Nagusiak uko egin zion boto elektronikorako “Sailau” sistema erabiltzeari hautesleek faltsifikazioei buruzko susmoak azaltzen baitzituzten.\nAzken aldaketako data: 2022/03/29


Uztailaren 18an Zodiac - Astrology Zodiac Signs - Minbizia\nUztailaren 18an Zodiac\n18/07 urtebetetzea - Zodiac informazioa x\nBaliteke uztailaren 18ko eragin energetikoa nahiko zaila izatea Eguzkiarentzat Minbizian. Une honetan jaiotako gizabanakoek gorputzari eta Arimari buruzko prestaketak behar dituzte bizitzari modu produktiboenean aurre egiteko, eta tentsioz, antolatuta eta inspiratuta dauden eta nahi duten bezala mugitzen laguntzen duen Lurrarekin harremanetan egon behar dute. ra. Haien gorputzak tenplua izan behar du eta hori elikatzeak abantaila ugari dakartza inguratzen duen munduan.\nEGUZKIA - MARTE - (Pluton) - URANO\nGorputzaren gaia uztailaren 18an jaiotakoen ilara planetarioan azpimarratzen da, eta haien indarra ariketa fisikoa, entrenamendua eta osasuntsuak eta solidarioak diren egitura eta errutinei eusteko duten gaitasunaren araberakoa da. Kirolariek eta ekintzaileek, energia mantendu behar dute eta beren behar emozionaletarako sentsibilitaterik ezaren erronkari egin behar diote aurre. Haserreari eta emozio suntsitzaileei aurre egin behar diete, haiek jaio ziren pertsona indartsuak hazteko eta betetzeko mina besarkatuz.\nSormen lana eta inspirazioa data honen bigarren lerroan agertzen dira, normalean ondorengoekiko harremanen bidez eta artistikoki adierazteko beharraren bidez. Hala ere, beren jatorrizko ezarpenaren izaera fisikoak ez die garunari Lurretik askatzen uzten luzaroan, eta beren sormen potentziala indartzen duten ingurune gorakorretan lan egitea erabakitzen badute, are gehiago zaindu beharko dute gorputza beren orekatzeko. bizi da.\nUztailaren 18an jauzi baten aurreko urtean jaio zen Minbiziaren ordezkarientzako Sabian ikurra:\n'Gizon borondatezko bat goi boterearen jaitsierak estaltzen du'\nMinbiziaren ordezkarientzako Sabian ikurra uztailaren 18an jauzi batean eta ondorengo bi urtean jaio zen:\nzerekin bateragarriak diren leoak\n'Gonbidatuak Luxuzko Etxe bateko Liburutegian irakurtzen ari dira'\nHaien gaitasunak baino zerbait handiagoak eta handiagoak beti dira parte eta arriskua uztailaren 18an jaiotakoen bizitzan eta sinbolo horiek benetako izaeraren tamaina adierazten dute. Ikuspegi ikasteko, irakurtzeko, hazteko eta aldatzeko prest dauden bitartean, munduko onurek bedeinkatuko dituzte. Kontrolatu eta kontrolatu ezin dituzten sistemen eta borrokaren aurka borrokatzen hasten badira, gainkargatu eta bizitzan duten benetako xedea gogorarazteko dauden itzaletan hondoratzen dira.\nAskapenerako bidean, uztailaren 18an jaiotako jendeak hazkundea onartzen ez duten aukera eta errutina errepikakorretan gelditzen da. Beti pauso bat aurrerago egoteko premia bizia izanik, garrantzitsua da haiek oinak lurrean mantentzea eta beren aukerak eta gaitasunak ahalik eta modu errealistan ikustea, egin nahi dituzten pauso handietan hazteko. Ezustekoak eta eboluzioak kontatzen dute istorioa beste jendeak baino azkarrago nola igo ikasten duten bitartean.\nBihotzaren egoera berriek beti bihurtzen dituzte inflexio puntuak uztailaren 18an jaiotakoen bizitzan. Aurkitzen duten bikotekide eta maitasun istorio bakoitzak hazkundearen zutabe berria erakusten du eta beraien arteko harremanak ez dira sakonak epe laburrekoak direnean ere. Ilusioaren eta sexu askatasunaren bila, ez dira konformatu behar inolako espasmo motan mantentzen dituzten edo beren adierazpen intimoan mugatuta sentiarazten duten amodioekin. Bihotzarekin eta gorputzarekin harremanetan jarrita, maitale zoragarriak bihurtzen dira plano altuago bateko beste pertsona batekin konektatzen ikasten duten bitartean.\nErasoak lotura osasuntsua oztopatu dezake eta beti da jakintsua beraien mugetan pentsatzea edozein harremanetarako konpromisoa hartu aurretik. Bikotekidea behar dute korrika egiteko, harekin mugitzeko eta entrenatzeko, beraz, osasunerako garrantzitsuak diren gaietan sostengatuta sentitu daitezke maitasun platonikoaren edo oinarririk gabeko idealismoaren esparruetan egon beharrean. Beste gizaki bat zaintzen, bere burua zaintzen amaitzen dute, eta orekan emandako eta jasotako samurtasuna da bilatzen duten zoriontasunaren gakoa.\nUztailaren 18an jaiotakoek ondo egiten dute kirola, mugimendua eta arku tiroa. Kausara bideratuta eta arduratuta daude, baina baliteke talde baten barruan ez funtzionatzea, beren ahalegin handiak jendartetik bereizten badituzte. Haien bidea ez da ohiko ohikoena eta 9 eta 5 lan ordu, eta normalean beren behar indibidualistei tokia uzten dieten jarduera autonomoetara zabaltzen da. Haien izaera arte, moda eta ingeniaritzara jotzen du, eta zientzia lehentasunen zerrendan egon liteke heziketaren bidez onartzen bada. Marten zeregin sendoak trebetasunak eta justiziaren alde borrokatzeko beharra emango die eta sinesmen sistemaren arabera, oso ondo moldatzen dira legea betearazteko eta militarrean.\nUztailaren 18an jaiotako Minbiziaren ordezkarientzako oinarrizko harria limonita da, oinarrizko chakrarekin bat egiten du eta bizitzan duten rola betetzeko adina energia eskaintzen die. Gaitasun telepatikoak eta Goi Adimenarekiko lotura bultzatuz, kristal honek onuragarriak ez diren baldintza eta egoeren gainetik goratzen dituzten pertsona horien bilakaera lagunduko du.\nUztailaren 18an urtebetetzea oparia\nUztailaren 18an jaiotako norbaiten urtebetetze opari egokia hileroko gimnasioko kide izatea edo jarraitu nahi duten norabidean bultzada soil bat izatea izan daiteke. Jantziko duten zerbait aukeratu ahal izango duzu, gorri tonuetan zerbait beroa, beraien estilora egokitzen bada edo denbora batez nahi duten spa edo ile mozketarako bonua eman diezaiekezu. Erosi zerbait praktikoa baina pentsakorra eta berria, iraganeko gaiak inolaz ere adierazi beharrean.\nEzaugarri positiboak uztailaren 18rako Born\nSutsuak, kementsuak eta bultzadaz jarduteko prest, minbiziaren ordezkarien eta beti erronka berri baterako prest daudenen liderrak dira.\nEzaugarri negatiboak uztailaren 18an Born\nLankidetzarik gabeak edo kooperatiboegiak, zailtasunak dituzte norberaren beharren eta beste pertsonen beharren arteko oreka aurkitzeko. Haserrea zoriontasunean oztopatzen da. Besarkatu eta muga sendoak eraiki behar dituzte minaz babesteko.\nUztailaren 18an urtebetetze ospetsuak\n1918an Nelson Mandela jaio zen, Hegoafrikako politikari eta abokatua eta Hegoafrikako lehen presidentea. Lehenengo buruzagi papera hartuta, nortasunaren kultua bihurtu zen demokraziaren eta justizia sozialaren ikono gisa.\n1963an Marc Giardelli jaio zen, Austriako Luxenburgoko eski alpinoko lasterkaria. Munduko Kopako bost aldiz txapeldun izan zen diziplina alpetar guztietan ematen zuen. Jakina, jaiotzean emandako Marteren indarra jarraitu ondoren, erretiroa hartu zuen eta kiroletan haurren modan parte hartu zuen.\n1967an Vin Diesel jaio zen, aktore, zuzendari eta gidoilari estatubatuarra, ezaguna The Fast and the Furious eta Chronicles of Riddick filmetan izandako rol energetikoengatik ezaguna. Haren jarrerak eta itxura orokorrak, jakina, data horretako planeta maskulinoen eragin indartsua adierazten dute.\nGertaera Historiko garrantzitsuak uztailaren 18an\n1290 - Juduak Ingalaterratik kanporatu zituen Eduardo I. erregeak.\n1870 - Aita Santuaren hutsegitearen dogma Vatikanoko Lehen Kontzilioak agindu zuen.\n1914 - Hegazkin batek AEBetako armadan ofizialtasuna lortzen duen lehen aldia.\n1925 - Mein Kampf argitaratu zuen Adolf Hitlerrek (apirilaren 20an jaioa).\n1968 - Intel-en sorrera Mountain View-n, Kalifornia.\n1976 - Lehenengo aldiz norbaitek gimnasian 10 puntu perfektua lortzen ditu Olinpiar Jokoen historian.\nSagitarioa Virgo Kaprikornioa Kilo Taurus\nzodiako zeinu bateragarritasun taula maitasuna\naries & pisces bateragarritasun erromantikoa\nzerekin da bateragarriena akuarioarekin\naquarius gizonezkoa eta libra emea


Mandazubi | Marieluts Txiki | Sagastitxo (Potrokilo-Enea)\nEra ezberdinetan ageri zaigu etxe honen izena bere historian edo dokumentuetan. Esaterako Marielus-chipi, 1610ean; Marialuz-Chiqui 1870ean; Mariluz beste batzuetan, eta Maria Luz etxeak ipinita ate gainean. Hala ere, Mari-Eluts izango litzateke oinarrizkoa. Eluts, leku babes edo itzaltsuaren esanahiarekin.\nSanta Barbara mendiaren ipar-ekialdean kokaturik dago, sarrera nagusia mendialdera badauka ere. Bi isuritako etxe errektangeluar luzexka da, azpian alderik alde ukuilua duelarik, etxebizitza lehen solairuan eta goian ganbara. Etxetik at, alboan, etxe-ordeko txukun bat. Orain, etxearen berezko egitura mantenduz, aurpegia garbitzeko asmotan dabiltza.\nFelisa Alkorta Irazusta, Zumadi baserriko alaba dut solaskide, eta Jose Luis Zubillaga Olazabal bertako semearekin ezkonduta Marieluts Txikira etorri zenean ezagutu zuen etxeko amona, jaiotzaz Bedaiokoa zena, alargundu eta bigarren aldiz esposatua. Lehenengo senarra Joan Fko. Larrañaga, Irurako semea, Ameriketan ibili eta sos batzuekin etorria zen. Ezkontzerako etxea erabat haiek birmoldatu edo antolatu omen zuten. Lehenarekin Jose Mari, Kattalin, Mila eta Pakita seme-alabak izan zituen; bigarrenarekin, aldiz, Kaietano, Iñaxi eta Jose Luis. Egun, Jose Luis etxeko nagusia bizi da Felisa emaztearekin eta Xabier eta Oihana seme-alabekin.\nLehen zazpi behi eta zenbait zekor izaten zituzten. Esnea izan da, noiznahi ere, beren produktu nagusia. Jose Luisek fabrikako lana eta baserria konbinatu behar izan du, lehenago anaiaren eta orain semearen laguntzarekin. Lur onak dira, etxe inguru guztiak, baina arrunt aldapatsuak. Sagarrondo eta fruta arbola ere ondo etorri izan dira hor. Aberea eta lerarekin garraiatzen zuten ganadu jana orain baino lehen. Orain traktore koxkor bat daukate.\nEsnea egunero Donostiara eramaten zuten, amona gauza izan zen arte behintzat. Badute azken gerrateko oroitzapen ilunik. Santa Barbara mendia frontearen alderdi bat izanik, handik etxea oso bistan eta arriskuan zegoela eta, ganaduak Pangorrira eta familia alboko bordara, hau hosto artean ezkutatuago zegoen, arropa zuria eta behar-beharreko gauzak hartuta. Amona haurdun omen. Amona bordatik at zebilela, bonba jausi bordara eta erabat txikitu hau. Zorte ederra, inor hil ez zenean! Eta etxea bestalde, ukitu ere ez.\nArropa non garbitzen ote zuten Felisari galdegin diodanean zera zioen:\n—“Ahal zan lekuan. Buru gainean barreñoa hartu eta Latsunbeko garbitegian, edo... Leokan eta zenbait alditan hemen jendea bazan, Karabele aldeko ibaian. Benetan jende zaildua eta gogorra zan hura! Eta hala ere 97 urte zituela hil zan”!\nGero herriko urarekin etxe aurrean aska bat eduki zuten. Paraje itzaltsua eta hezea hein batean, belarrarentzat bai ona, baina ez dela, dio, urtsua, iturririk ez den lekua nolanahi ere.


Atzo koronabirusaren 5 positibo gehiago egon ziren Aiaraldean, 3 Laudion - Aiaraldea - Aiaraldea.eus\nAtzo koronabirusaren 5 positibo gehiago egon ziren Aiaraldean, 3 Laudion\nAitor Aspuru Saez 2020-12-02 19:40\nLaudion aurkitu zituzten kasu gehienak atzo. / Aiaraldea.eus\nOsakidetzak beste bi kasu atzeman zituen eskualdean, bat Amurrion eta bestea Aiaran.\nOsasun sistema publikoak txostena argitaratu du atzoko datuak zabaltzeko eta horren arabera, 5 gaixo berri erregistratu ziren Aiaraldean, aurreko eguneko kopuru bera, hain zuzen. Hori bai, kutsatu berriak ez dira modu berean agertu:\nUdalerri bakoitzeko ratioari dagokionez, udalerri bakarra dago zenbaki gorrietan: Arakaldo. Izan ere, astelehenean detektatu zuten ofizialki lehen kasua bertan eta 170 biztanle direnez, eragina handia izan da. Aiarak ere gora egin du, baina gainerako lekuetan kopurua jaitsi edo mantendu da:\nUdalerria Ratioa Aurreko eguneko datuekin alderatuta\nAmurrio 182,36 -20\nArtziniega 260,15 -62\nAiara 68,94 +34\nLaudio 207,14 -26\nOkondo 415,18 -82\nArakaldo 598,80 (=)\nArrankudiaga-Zollo 98,14 (=)\nOrozko 76,54 (=)\nUrduña 70,19 -23


Habi eta Etxekalte taldeen kontzertuak, irudietan - - uztarria.eus\nHabi eta Etxekalte taldeen kontzertuak, irudietan\nKulturaz kooperatiba 2021-09-06 15:38\nSoinu berrien plaza izan nahi duen Arkupehotsak egitasmoaren barruan eskaini zituzten kontzertuak Habi eta Etxekalte taldeek joan den larunbat arratsaldean.\nBi kontzertuz gozatzeko aukera izan zen joan den zapatuan Sanagustin kulturgunean. Izan ere, Habi eta Etxekalte taldeak kulturguneko agertokira igo ziren.\nEtxekalte taldea rock alternatiboa egiten duen Bermeoko (Bizkaia) taldea da, eta Unai Irisarrik, Jon Andoni Juarezek, Iker Etxebarriak eta Iñaki Olondok osatzen dute. 2019. urtean Gure hizkeran deituriko lana kaleratu zuten.\nHabi, berriz, Villabonako (Gipuzkoa) taldea da, eta rock estiloko abestiak egiten dituzte horiek. 2018. urtean sortu zuten Jon Ander Artolak eta Yeray Gasconek, eta ordutik, bi disko plazaratu dituzte; Koloreak deitzen da beren azken lana.\nHonako lotura honetan ikus daitezke emanaldietako irudi guztiak


Erromeria Goikobalun bihar, lehengo erara - Arrasate - 2015-09-19 - Goiena.eus\nErromeria Goikobalun bihar, lehengo erara\nJokin Bereziartua Lizarazu 2015-09-18 11:00\nIazko erromeria, Goikobalura bidean\nAspaldiko ohitura bat berreskuratzeko asmoz, hirugarren urtez antolatu du Zuztarrak Errotuz taldeak Udalarekin eta beste hainbat elkarterekin auzolanean Goikobaluko Erromerixie. Izan ere, antzina iraileko hirugarren zapatuan hainbat arrasatear Santa Barbara parkeko Goikobalu zelaira igotzen ziren erromeria ospatzera eta modu horretan egingo dute bihar ere.\nLehen euria eginez gero astebetez atzeratzen zen ospakizuna baina aurten Arizmendi Ikastolaren kiroldegia erabili ahalko dute erromeriaz gozatzeko: "Ez da berdina izango, baina behintzat ospatu ahal izango dugu", adierazi du Zuztarrak Errotuz taldeko kide Xabier Zubizarretak.\nAisialdi gune moduan berreskuratu\nBestalde, Santa Barbarako parkea eta Goikobaluko zelaia herritarren bilgune gisa berreskuratu nahi dute biharko erromeriaren antolatzaileek; Arrasateren erdigunean egonda ere, erabilera gutxi ematen zaiola uste dute.\nJarraian, biharko egitaraua:\nGoikobalura igoera eta erromeria irailaren 19an\nMaite Txintxurreta 2015 ira 09 Arrasate\nHirugarren urtez jarraian antolatu du ekimena Zuztarrak errotuz taldeak. Antzina ohikoa zen iraileko hirugarren zapatuan arrasatearrak Goikobalura ...


Ainar edo txilar arrunta, izenak dioen moduan, Euskal Herrian dugun txilar arruntenetako bat da. Arrosa koloreko loredun landare hau Europa osoan zehar banaturik dago baina ugariagoa da eskualde mediterranearrean. Euskal Herrian hedadura handia dauka eta itsas mailatik eta mendi garaietaraino zabaltzen da, hainbat baso-mota ordezten dituzten txilardien parte osatuz. Hala ere, hegoalderantz joan ahala urrituz doa.\nZuhaixka itxurako landarea da hau, gehienez 1,5 metroko altuera lortzen duena. Oinarrialdean oso adarkaturik egoten da eta adar gazteek ile txiki ugari dituzte. Aldiz, adar helduak gorrixkak dira, borobilduak, eta hostoen arrastoak mantentzen dituzte.\nHostoak 2,5-1 mm-koak dira, oposatuak eta sesilak. Hosto aurikulatuak dira, oinaldean 2 esproi txikiz hornituak eta zurtoinari estuki erantsiak. Nahiko mamitsuak dira eta oinarria lobulatua dute, adarrera itsatsia. Oso teilakatuak egoten dira adar antzuetan zehar, lau hilaratan antolatuz.\nLoreak luku meheak eratuz taldekatzen dira eta era berean, hauek batzuetan panikuletan, hostoen galtzarbetan. Pedizelo motz eta kurbatua dute, lau braktetan amaitzen dena. Brakteak, hostoen antzekoak dira itxuraz eta ertz gorrixka eta iletsua izaten dute.\nKaliza elkarren artean lotutako 4 sepalok osatzen dute. Sepalo hauek 3 x 2 mm-koak dira, arrosak eta forma obalatukoak, punta borobilduarekin.\nKorola ere oinarrian lotzen diren lau petalok osatzen dute, 2 mm-ko lobuluekin. 5 estamin ditu eta hauen harizpiak arrosa kolorekoak dira, arre koloreko anterekin. Teka dibergebteak dituzte, punta zorrotzekoak. Pistiloak obario gorrixka du eta honek 8 sahiets iletsu ditu. Estiloak estigma loditua du eta obarioaren azpian dago diska-nektariferoa.\nGlobo itxurako kapsula da fruitua, kasu hontan 1-2,5 mm-koa. Hazi ugari ditu bere baitan.\nEuropa osoan zehar banaturik dago baina ugariagoa da eskualde mediterranearrean. Afrika ipar-mendebaldealdean (Maroko, Mauritania) eta Asia Txikiko mendebaldean ere aurki daiteke. Euskal Herrian hegoalderantz joan ahala urrituz doa.\nZoru azido (pH 3-4,5), oligotrofoen gainean azaltzen da, hainbat baso-mota ordezten dituzten txilardien parte osatuz. Euskal Herrian hedadura handia dauka eta itsas mailatik eta mendi garaietaraino zabaltzen da. Eskualde hertsiki mediterranearrean falta da soilik. Eskualde eguzkitsuetan hazten da (baina itzala jasan dezake), deskarbonatutako kareharritan, basoetako argiguneetan. Tenperatura epelak behar ditu eta lur lehorrak.\nMaiatza eta iraila bitartean loratzen da.\nEgilea: Maialen Sistiaga | Sorrera: 2012/12/17 | Azken eguneraketa: 2013/12/30 | Bisita-kopurua: 1282 | Argazki nagusia: silvertree


�Badu Bada� erakusketaren urtarrileko egitaraua osatuko dute beste hiru hitzaldik - GARA Contact : RSS : Select language:\n�Badu Bada� erakusketaren urtarrileko egitaraua osatuko dute beste hiru hitzaldik\nBihar bertan izango da lehena, Vicenç Villatoro katalanaren eskutik. Horrekin batera, beste hamasei ekitaldi iragarri dituzte urtarrilerako, doako bisita gidatuak barne, euskararen izaera hobeto ulertzen laguntzeko\nSan Telmo Museoak beste hiru ekitaldi antolatu ditu «Badu Bada» erakusketaren harira. Jada iragarrita zeudenez gain, Vicenç Villatoro, Ritxi Lizartza eta Xabier Kintana ere hizlari arituko dira urtarrilean. Guztira hamazazpi jarduera eskainiko ditu museoak hilabete honetan, «badubadatzeko» programaren barnean.\n«Badu Bada. Euskara mundu eleanitzean» erakusketa gure hizkuntzaren testuingurua eta bertan zabaltzeko izan ditzakeen abaguneak eta beharrak kolektiboki eta era bisualean aztertzen dituen gunea da.\nEgitarauan gaineratu dituzten hiru hitzaldietatik lehena bihar bertan emango du Vicenç Villatorok, Ramon Llull Institutuko zuzendariak, 19.00etan. Bere esperientziatik abiatuta, hizkuntzen kohesioaz arituko da, «Lengua y cohesión social. La experiencia catalana» mintzaldian. Gaztelaniaz hitz egingo du, baina aldibereko itzulpena egingo dute euskaraz.\nBigarren txanda Ritxi Lizartza itzultzaile eta irakasleak beteko du, urtarrilaren 15ean. «Etor hadi, lagun» hitzaldian, hitanoko erregistro formalaren ezaugarriez arituko da, eta zenbait jarduera praktiko egingo ditu. 18.00etatik aurrera izango da, erakusketako 8. aretoan.\nHitzaldi berrien sortako azkena Xabier Kintana euskaltzainak egingo du. «Euskararen batasuna» izenburuko hitzaldia emango du, gure hizkuntzaren batasunak egin duen ibilbideari buruz jardunez. Urtarrilaren 23an izango da, 19.00etan.\nHoriez gain, hilaren 16an «Bioaniztasunetik hizkuntzaren iraunkortasunera; ekologiaren liluratik edanez» izango dute mintzagai Kutxa Ekoguneko eta Soziolinguistika Klusterreko ordezkariek, lehendik iragarrita zegoen egitarauari jarraituz.\nHitzaldiez aparte, erakusketa barrutik ezagutzeko aukera anitzak daude. Norberak bere kabuz egin dezake bisitaldia, baina ikuspuntu berezi bat nahi izanez gero, gonbidatu berezien eskutik egindako bisita gidatuetan parte hartzeko aukera dago. Datozen bisitaldiak gidatzeaz arduratuko dira Luistxo Fernandez (urtarrilaren 10ean) eta Luisa Etxenike (urtarrilaren 17an), eta beren ikuspegitik azalduko dute «Badu Bada».\nTalde bakoitzeko hogei pertsona izan beharko dira gehienez, eta horregatik beharrezkoa da izena ematea 943 48 15 80 edo 620 61 04 34 telefonoetara deituz, edo santelmo@donostia.org helbide elektronikoaren bidez. Hitzaldiak eta bisita gidatu bereziak doakoak dira.\nUrtarrilaren 11n gazteei zuzenduriko eta Unai Iturriagak sorturiko «Buah txabal» bakarrizketa saioa izango da museoan, Jon Zubiaga aktorearen eskutik.\nFamilian ondo pasatzeko jinkana antolatu dute datorren hilaren 12rako Badu Badaren instalazioetan, 17.00etan, 18.00etan eta 19.00etan. Parte hartzeko erakusketaren prezioa besterik ez da ordaindu behar, 3 euro, alegia.


Deialdia 2010 | Arquia Fundazioa\nParte hartzeko bi modu daude: espediente akademikoa eta lehiaketa. Horietako batean edo bitan parte hartzea aukera daiteke. Modalitate bakoitzean 10 beka emango dira. Beken banaketa geografiko egokia bermatzeko, zentro eta modalitate bakoitzeko baliozko izen emate kopurua proportzionalki haztatuko da. Parte hartzeko, ikasleek gutxienez Espainiako Eskola batean arkitekto titulua lortzeko behar diren kredituen % 60 gaindituta izan beharko dute, eta 2009/2010 ikasturtean matrikulatuta egon beharko dira; eta Espainiako Eskola batean 2009ko apirilaren 30a eta gero arkitekto titulua lortu duten arkitektoek.\nLehiaketara aurkeztutako materialaren arabera hautatuko dira ikasleak. Fundazioak Antonio Cruz eta Antonio Ortiz arkitektoen esku utzi du gaia zehazteko lana, baita erabakia hartzekoa ere, epaimahai bakarra beraiek osatuko baitute.\nGaia: "Azalera bikoitza eta bolumen hirukoitza"


Irekia Eusko Jaurlaritza - Gobierno Vasco :: EHAA xedapena 201701021\nGaiak: LEHIAKETA PUBLIKOA; ZERBITZU ETA OBREN KONTRATAZIOA; BULEGO-ALTZARI ETA MATERIALAK; HORNIDURAK; DEIALDIA\nHurrenkenaren zenbakia: 201701021\n8) Agiriak eta argibideak eskuratzeko azken eguna: 2017-03-06.\nd) Espediente-zenbakia: S-034-DAPJ-2016.\nb) Helburua: Deribazio Judizialaren bidezko Bilboko Familia Elkargunerako altzariak eskuratu, muntatu eta instalatzea.\nd) Gauzatzeko lekua: Bilbao.\ne) Gauzatzeko epea edo entregatzeko azken eguna: 30 egun natural, non ez den epe laburragorik eskaintzen.\ng) CPV (nomenklatura-erreferentzia). 39100000-3.\nFormulak aplikatuz, automatikoki ebaluatzen diren irizpideak: haztapena, guztira: 100 puntu.\n– Eskaintza ekonomikoa: 80 puntu. Formula: ikus karatulako 30.2.puntua.\nEntregatzeko epea. 10 puntu. Formula: ikus karatulako 30.2.puntua.\nBerme-epea: 10 puntu.\n4.– Kontratuaren balio zenbatetsia: 67.750,85 euro.\na) Zenbateko garbia: 67.750,85 euro. Zenbatekoa, guztira: 81.978,53 euro.\nBehin betikoa: Lizitazioaren gehieneko aurrekontuaren % 5, BEZik gabe.\na) Zer sailkapen eskatzen den: ez da eskatzen.\nb) Ekonomia- eta finantza-kaudimena eta gaitasun teknikoa eta profesionala. Ekonomia- eta finantza-kaudimena: amaitutako azken hiru urteetatik negozio-bolumena handienekoan, 102.000 euroko (BEZik gabe) negozio-bolumena egiaztatu beharko dute, gutxienez, enpresa lizitatzaileek. Gaitasun teknikoa edo profesionala egiaztatzeko betekizunak: a) Gutxienez, 47.000 euro exekutatu izana, kontratu honetako hornidura berdinetan edo antzekoetan, azken bost urteetatik exekuzio handienekoan; halako horniduratzat hartuko dira altzari-hornidurak. b) Eskainitako produktu eta elementuen deskribapen zehatza egin beharko dute, haien izena emanda, betiere. c) Materialei, prozesuei eta amaitutako produktuei buruzko ziurtagiriak aurkeztu beharko dituzte, ENACek edo beste estatu batzuetako pareko erakundeek kreditatutako laborategi independenteek emanak; ziurtagiri horiek egiaztatuko dute produktuak bat datozela preskripzio teknikoen pleguan zehaztutako ezaugarri teknikoekin.\na) Aurkezteko azken eguna: 2017ko martxoaren 10a, 12:00ak arte.\n1) Erakundea: Kontratazio Mahaia. Gobernantza Publiko eta Autogobernu Saileko Zerbitzu Zuzendaritza. Eusko Jaurlaritza.\nd) Lizitatzaileak zenbat denbora eutsi behar dion bere eskaintzari: bi hilabetez, Sektore Publikoaren Kontratuei buruzko Legearen testu bategineko 161. artikuluaren arabera.\nErakundea: Gobernantza Publiko eta Autogobernu Saileko Kontratazio Mahaia.\nHelbidea: Donostia kalea, 1 (Lakua II-ko 1. bilera-gela).\nHerria: Vitoria-Gasteiz 01010.\nEguna eta ordua: B gutun-azala: 2017-03-17ko 10:00ak.\nIRAGARKIA, Gobernantza Publiko eta Autogobernu Saileko Zerbitzu zuzendariaren 2017ko otsailaren 14ko Iragarkia aldatzeari buruzkoa. Iragarki horren bidez, «Deribazio Judizialaren bidezko Bilboko Familia Elkargunerako altzariak eskuratu, muntatu eta instalatzea…


Ekialdetik heldu den haizea | EIBZko liburutegia\n2012/10/30 -n Mirentxu-kargitaratuta\nEkialdetik heldu den haizea duzu liburu hau. Hitzak —Pentsamendua— ez dira aski haizea adierazteko. Irudika ezazu liburua ene baitan daramadala, neure barne-zorroan,eta mendebaldetik abiatu naizela.\n«Bidean noa: oro da haizea. Haizea airea mugimenduan da. Ni mugitzen naiz eta haizea nire baitaraino heldu zait. Neroni ere haizea naiz. Nola egin bide, bestela? Oro naiz, ezin dut inguratzen nauena gabe nor izan. Bidean noa, eta ingurua natura da».\nBerezia atzeman dukezu ene mintzoa, naski. Plazer bat izan duk, Benito! halaxe atzeman dut neronek. Liburuak ez du hitza goresten, ez pentsamendua ere. Zer goresten du, bada? Bizitza. Areago: bizitzea. Bizitzea bilatzea da, esperimentatzea.\nMendez mendeko egunetan eta gauetan gidatu gaituzte maisuek. Kristoren edota Mahomaren gizaldietatik. Fedeen eta dogmen ekarleak —izan— dira horien erlijioak —baita hinduismoak edota budismoak ere—. Jainkoaren ideia ezarri dute eta gure pentsamendua kamustu ere.\nArgien mendeen ondoren ere, zerutik zetozen dogmak —eskuineko eskuaren aginduz— lurreko ezkerreko eskuen aginduz estali nahi izan dituzte beste maisu zenbaitek. Den-denek, hitzen eta pentsamenduaren bidez! Maisuen aginduek bete digute geure barne-zorroa. Euren aldian aldiko aginduak betez gabiltza munduan: nork bere izatearen maisu izateari uko eginez, norbera izateko ikasteari bizkar emanda, norbere buruaren jabe izan nahian arrazoiaren gainean arrazoiak pilatuz. Gure pentsamenduaren jabe —izanen— garen ustetan, aske —izanen— garela pentsatzera heldu gara.\nPertsonok ez gara ezeren jabe, ordea. Ez gara burua soilik. Sentipenek eta emozioek ere osatzen dute gure izatea. Mina gara, oroi-mina izan ere. Burua, gorputza eta arima —hatsa— gara: osotasun bat gara. Oinean mina badugu —bidean bide— mina dugu bihotzean, bihotzean mina badugu, mina dugu buruan. Izaki oso bat gara. Haatik, gure izateak inguru bat behar du inondik ere. Ingurua natura da, baina gu ez gara natura —izadia— naturalak ez bagara. Naturan egokitu ezean, izate gaixo da gurea. Artean, haatik, kasu eman diezaiogun gure baitatik aldian-aldian igotzen zaigun (h)ego-haizeari!\nLiburuak —eta iruzkin honek— hasiera eta amaiera dute, bideak ez du helmugarik ordea. Guk hautatu dezakegu bidaiarako maisua —Osho dela, Krishnamurti dela, Tao dela— baina gure baitarainoko bidean gu gara maisu bakarra. Gure aurrekoek egindako bidea desibili behar dugu. Maisu —edo iradokitzaile— honen hitzetan: desikasi. Hitza ez da dago akademien hiztegian, ezta behar ere. Segi desikasten. Egunero behar dugu abiatu, bizi eta hil. Egunero amiñi hilez gero, eternitatea —maitasuna— bizi dezakegu. Ez gaitezen beldur izan, ez naturaren beldur bederen, ezta beldurrik ere gizaldiz gizaldi ezarritako maisuen izanei eta esanei. Ez sinetsi, ezta maisuak berak dioena ere. Jakituria —maitasuna— egon ere, gure baitan baitago.\nMendebaldetik abian naiz, zerua goian lurra behean. Itsasoa ezkerrean, mendia eskuinean. Ingurua bortitza da. Gizadia da. Ez epaitu Gizadia. Ez daude baloreak, balorazioak baizik. Balorazioek —aldian aldiko lorazioek— balio dute, ez beste.\nHorra, ekialdetik heldu zaidan haizeak iradokitako hitz sorta.\nKategoria Berria egunkaria, Liburua, etiketak 2012, Benito Lertxundi, Liburua, Mikel Asurmendi, Mikel Markez, Pako Aristi by Mirentxu. Gorde lotura.


Laborari bat zendu da Jutsin, aurtengo bigarren istripuan | Ekonomia | Berria\nLaborari bat zendu da Jutsin, aurtengo bigarren istripuan\nGasteizen hildako beharginari dagokionez, aldamioak ez zituen segurtasun neurri guztiak, Osalanen arabera\nJUTSI. 38 urteko emakume bat hil zen herenegun goizean Jutsin (Nafarroa Behera), senarra laguntzeko baserrian lanean ari zela. Lehen hipotesien arabera, lasto fardo trinko eta pisu bat gainera erori zitzaion, eta azpian harrapatua gelditu zen. Senarrak larrialdi zerbitzuak deitu zituen; helikopteroz eraman zuten Baionako ospitalera, larri, eta arratsaldean zendu zen.\nLanean ari zela Euskal Herrian aurten hildako bigarren pertsona da. Egun berean, baina ordu batzuk geroago, obretako langile bat hil zen Gasteizen. Osalanen arabera, segurtasun neurriak falta zituen: aldamioaren perimetro osoa ez zegoen babestuta erorikoak eragozteko hesiekin; bi zati luzeetan bazuen, baina ez motzetan.\nLangileak 55 urte zituen, eta Arnaiz Asc 21 enpresarentzat egiten zuen lan. Arabako hiriburuko Olarizu etorbideko 32. zenbakian egiten ari diren eraikinean adreiluzko eskailera bateko zulo bat ixten ari zen erori zenean, lurretik hiru metrora.\nSindikatuek gogor kritikatu dute gertatutakoa, eta dei egin dute datorren asteartean SEA Arabako patronalaren egoitzaren aurrean egingo duten elkarretaratzean parte hartzeko. ELAk azpimarratu du eraikuntzaren sektorean dagoen ezbehar kopuru handiak agerian uzten dituela beharginen lan baldintza eskasak. «Gastuak murriztu nahi dituzte, langileen bizia eta osasuna jokoan jartzen badituzte ere».\nElkarrekin udal taldeak, berriz, salatu du «Araban dagoen anbulantzia medikalizatu bakarra» ezin izan zela joan istripua jazo zen lekura, orduantxe Arabako Mendialdean zegoelako, beste larrialdi batean. Larrialdietako langileak biltzen dituen Eustes elkarteak gogoratu du Araban eta Bizkaiaren zati batean zerbitzu hori eskaintzen duen enpresak ez duela jarraituko 2020. urtean.


Sanmilixanetarako gertu daude gatzagarrak - Leintz gatzaga - Goiena.eus\nImanol Beloki 2017-11-09 11:14\nSanmilixanetan, emakume bat postu bateko produktuei begira.\nAurten, 25. Eskulangintza Azoka egingo dute, eta jaia hiru gunetan banatu dute: plazan, frontoian, eta gatz museoan. Euskal Herriko hainbat herritatik etorritako hamalau artisau egongo dira, eta doako autobus zerbitzua jarri dute egunerako.\nDomekan sanmilixanak ospatuko dituzte Leintz Gatzagan. Herritarrentzat jai kutuna eta euren egutegian ondo azpimarratutako hitzordua da. Aurten, gainera, 25. Eskulangintza Azoka izango da bertan.\nHiru gunetan banatutako jaia\nHiru gune ezberdinetan banatu dute jaia, eta hauxe egongo da ikusgai: frontoian, 10:00etatik 14:30era, artisauen azoka, jolaserako armiarma saltaria egiteko tailerrak –30 minutuko txandak– eta sorginek egindako taloak.\nPlazan, berriz, 10:00etan, plazatik abiatuta, mendi ibilaldia egingo dute Artabilako Triku harrietara. 10:00etatik aurrera, perretxiko erakusketa egingo dute Koldotxo guraso elkartekoek. Mikologia Jardunaldiak egitekoak ziren Eskoriatzan, duela hiru aste, baina egunez aldatzea erabaki zuten, perretxiko faltagatik. Hala, Gatzagara eraman dute ekimena. 11:00etatik 13:30era, aldiz, umeendako talo tailerra egingo dute, eta 11:00etatik aurrera, Sagarra Jo! sagardoaren prozesuaren erakustaldia egingo dute.\nHirugarren gunea Gatz Museoa izango da, eta hiru bisita gidatu egingo dituzte han: 11:00etan, 12:00etan eta 13:00etan.\nHamalau artisau postu\nBailaratik eta Euskal Herri osoko hainbat lekutatik etorriko dira artisauak eskulangintza azokara postuak jartzera. Irundik, Atxondotik, Zarauztik, Errenteriatik, Etxarri Aranaztik… Eta produktu hauekin izango dira: ehungintza, bitxiak eta artilezko apaingarriak, zurezko jostailuak, apaingarri eta osagarriak, zilarra, harriak, ilustrazioa eta osagarriak, arropa, larrugintza, artilea, otzaragintza eta bitxien hiru postu.\nDoako autobus zerbitzua izango da Eskoriatzatik Leintz Gatzagara igotzeko eta jaisteko goiz osoan zehar. Aingeru Guardatik 09:30etik aurrera abiatuta, 14:30era bitartean, 30 minutuan behin egongo da aukera horretarako. Sanmilixanetarako antolatu dituzten ekintza guztiak amaitu aurretik, 14:15ean, azken autobusa egongo da Gatzagatik Eskoriatzara joateko.